text:
Tabata djabièrnè último, unda nos Parlamentarionan a risibí e invitashon pa a tira un bista rondó
di e skol di fishi, kual pronto lo ta operashonal pa ku nos refineria.
3 aña largu nos a debatí i bati kabes en buska di un posibel solushon pa mantené nos refineria habrí.
Awe, na yüni di aña 2022, nos ta pará dilanti e posibel solushon di mas grandi te na e momentu aki;
reapertura di nos refineria, ku e meta spesífiko pa eduká i reeduká nos trahadónan, di moda ku nos
por sigurá un kalidat di operashon di trabou sumamente haltu.
Riba e djabièrnè di 3 di yüni aki, Parlamentarionan a risibí presentashonnan na nivel serka nos
propio yunan di tera, mayoria èks trahadónan di refineria, kende lo tin e tarea pa ta e dosentenan
pa ku e skol di fishi aki. No ta trata solamente di traspasá konosementu, sino di un nivel intelektual,
ku un ‘masterplan’ magnifiko kreá, pa sigurá ku nos refineria lo sigui drai pa añanan sin ningun
problema.
Aparte di ta un pilar ekonómiko fuerte pa nos isla, nos lo ta trahando tambe riba e vokashon di nos
hendenan i nivelnan di enseñansa den kada arena. Nos muchanan por ehèmpel ku ta mas práktiko
i por desembolbí mihó ku nan mannan lo tin e oportunidat pa desempeñá riba nan propio nivel.
E invershonista aktual ta un èks presidente di antes PdvSa, ku ya tin konosementu di nos refineria
i nos entorno i nos kapasidat di produkshon lokal. Di su parti tambe tin un entusiasmo grandi pa
kuminsá operá i prepará pa ku e skol di fishi.
E refineria en kuestion, ta spera di por okupá un kantidat di 2800 kupo di trabou, di kual e luna aki
mes lo tin registrashon ofisial. Despues di esaki, lo pasa pa repartishon di e grupo, unda lo repartí
e registrashonnan den e grupo ya eksperensiá i e grupo ku lo mester risibí e formashon di skol di
fishi aki.
Ta di añadí tambe, ku tur nos Parlamentario ku no tabata konforme ku e presentashonnan duná.
Ámbos banda, tantu oposishon komo koalishon tabata sumanente kontentu i a sali konvensí i yená
ku motivashon despues di e guia den e skol di fishi aki.
Ban aploudí e bunita desempeño ku e ku gerensia di RdK i CRU aki ta hasiendo, i akudí masalmente
na e registrashon ofisial riba e fechanan di 10 i 11 di yüni, di 12or di mèrdia pa 7or di anochi. Di
parti di partido MFK, i sigur mi persona, un pabien na nos refineria.


c: text/html

text:
‘RAIZ lo hiba oposicion pafo di Parlamento a base di principio y vision’
No ta usual cu un partido cu no a logra asiento ta wordo considera como un di e ganadonan di eleccion. Den e caso di RAIZ, hopi ta considera nan resultado di 2.107 voto un victoria. Especialmente teniendo bista riba futuro.
ArenaPoliti.co a aserca e lider di RAIZ, sr. Ursell Arends, pa haci pregunta tocante nan campaña, kico nan lo haci pa sigui crece como partido y cua tres plan di RAIZ nan kier wak den e plan di gobernacion di e siguiente gabinete cu lo goberna Aruba.
Kico di e campaña pa eleccion 2017 a bay manera bo a spera, y kico a bay diferente cu bo a spera?
“Pa nos di RAIZ e campaña a bay manera nos ta desea y a sa di cumpli cu nos vision y mision pa transforma politica. Den un total di 77 dia nos a logra suma un total di 2107 voto. Esaki ta un logro grandi den nos bista, mirando cu esaki ta significa un total di 27 voto pa dia. Desde cu nos a lansa plataforma RAIZ dia 7 juli, 2017, nos a informa cu nos ta sali pa sembra un politica nobo basa riba respet mutuo, union y amor. Pa nos di RAIZ e sentido inmenso di amor ta amor pa naturalesa, amor pa humanidad, amor pa husticia y amor pa berdad.
Nos a logra colecta un gran cantidad di data for di diferente gruponan strategico den comunidad di sindicato, docente, studiante te cu pensionado, durante eleccion 2017 cu sigur lo haya bon uso pa asina nos ta miho prepara pa e siguiente eleccion. Pa RAIZ e satisfaccion di mas grandi ta pa a logra conscientisa e pueblo y demostra cu tin un otro forma pa hiba politica. RAIZ a trece un speransa bek, pa medio di un formula nobo, den diferente generacion cu politica por ta posibel di un otro forma cu a conoce te cu awo. Esaki a trece cune un aliento nobo cu por haci cosnan di un otro manera y toch ta exitoso.
Pa RAIZ e satisfaccion di mas grandi ta pa a logra conscientisa e pueblo y demostra cu tin un otro forma pa hiba politica.”
Formula nobo di politica cu nos di RAIZ a implementa no ta inclui propaganda politico tradicional manera; sticker, borchi, bandera y tampoco t-shirts. Nos ta kere cu politica mester ta basa riba contenido y no riba un formula di polarisa of dividi un pueblo of yena wowo di hende cu material.
Loke a bay diferente cu nos di RAIZ a spera ta cu aunke nos no a logra ricibi e cantidad di voto pa un tin representacion den parlamento (kiesdeler), nos a logra gana e respet di e pueblo di Aruba. Pa nos di RAIZ ricibi e respet di e pueblo di Aruba ta hopi mas importante cu a logra asiento den nos prome eleccion.”
Pa nos di RAIZ ricibi e respet di e pueblo di Aruba ta hopi mas importante cu a logra asiento den nos prome eleccion.”
RAIZ a logra basta voto, pero no suficiente pa un asiento. Kico tur RAIZ ta bay haci pa sigui crece?
“Despues di cada resultado mester bin un momento di evaluacion profundo interno; kico a bay bon, kico a bay fout y kico por bay miho. Tin hopi aspecto cu mester traha ariba dje pa por yega na un miho resultado den futuro.
Un otro aspecto importante ta “werving en selectie”. RAIZ ta sinti un compromiso grandi pa berdaderamente motiva y inspira otro hobennan, cu kizas e biaha aki no a sinti cu nan ta cla pa join, pa siguiente biaha si nan forma parti di nos ekipo. E forma cu kier logra esaki ta door di laga nan participa den un fase mas trempan y yuda forma politiconan, pa medio di un “academia politico” y asina mehora tur hende nan percepcion pa politica dunando contenido y sabiduria y enseñanzanan valioso for di expertonan cu lo guia nos den nos crecemento politico.
… e pueblo di Aruba por spera cu RAIZ lo hiba oposicion pafo di parlamento, pero naturalmente esaki lo keda a base di nos principio y vision.”
Actualmente nos ta trahando riba nos structura interno, den 77 dia hopi cos a pasa riba un speed, cu nos no por a logra structura e partido y movimiento manera nos a desea. Nos ta consciente cu unico forma cu nos lo por sigui crece ta atravez di nos structura moderno cu nos lo implementa.
Alabes e pueblo di Aruba por spera cu RAIZ lo hiba oposicion pafo di parlamento, pero naturalmente esaki lo keda a base di nos principio y vision. Nos lo keda haci uso di nos coneccion cu pueblo pa asina sigui informa, inspira y educa pa forma ciudadanonan, critico, cu sentido civico, creativo, productivo, pa hunto nos participa di un forma constructivo pa forma parti di un comunidad responsabel.”
Si bo por a inclui tres plan di RAIZ den e programa di gobernacion di e siguiente gabinete cu lo goberna Aruba, cua tres plan esey lo ta?
“Tres plan di RAIZ su programa cu nos lo kier implementa den e siguiente gabinete cu lo goberna nos pais:
1. Ministerio di Integridad
RAIZ ta e unico partido cu a propone un Minister di Integridad. Otronan a menciona integridad, pero esey nan ta haci tur eleccion. Uno a menciona un dienst di integridad, pero esey ta un instancia bou di un minister, dus minister por pasa ariba di dje at any time.
Integridad: Ta trata control di e uzo corecto y legal di fondonan publico. Den proceso di gasta fondonan publico tin 4 momento cu por controla integridad.
- Momento cu ta prepara begroting (Gobierno)
- Momento cu ta presenta y pasa begroting (Staten)
- Momento cu ta ehecuta e begroting (uitvoering = Gobierno)
- Momento di duna cuenta (Jaarrekening)
1) Prepara Begroting: akinan mester amplia participacion y tambe introduci un begrotingskamer (instancia cu ta haci analysis di locual gobierno ta propone)
2) Presenta y pasa Begroting: Staten mester ta mas critico y tuma e rol di CAFT durante e processo aki.
3) Ehecuta: Uitvoering…..Esaki ta rol di minister di integridad.
Checklist den ministerraad pa Min. Integriteit toets tur decision di su colega ministers.
- Doeltreffendheid
- Doelmatigheid
- Rechtmatigheid (Legal)
- Budgettaire consequenties
Candidatonan di RAIZ (links pa rechts): Raymond Kamperveen, Lisette Gomes, Ursell Arends, Liliana Braamskamp-Erasmus, Tai-Foo Lee.
2. NATURALESA “Rights of Nature”
Mester cuminsa inmediato e proceso pa transforma Parke Nacional Arikok den Aruba National Park pa maneha y proteha tur areanan di naturalesa rond Aruba, incluyendo nos Parke Marino, cu ta consisti di henter e lama rond di nos isla. Mientras ta warda riba e ley nobo, ta cuminsa informa tur instancia di Gobierno di e intencion aki y cu nan no por coopera cu proyectonan cu por ta den violacion di esaki.
RAIZ kier amplia nos ROP (Ruimtelijk Ontwikkelingsplan) cu regulacion pa Aruba por keda un isla habitabel, unda construccion ta posibel solamente si e ta acuerdo na e destinacion (bestemming) di e tereno. Esaki mester incera tambe un Moratorium riba Hotel y Condominium Development.
Introduci ‘Rights of Nature’ den nos constitucion pa di e forma aki proteha nos areanan di naturalesa den nan totalidad, sin excepcion politico.”
Introduci “Rights of Nature” (derecho di naturalesa) den nos constitucion pa di e forma aki proteha nos areanan di naturalesa den nan totalidad, sin excepcion politico. Esaki ta inclui un lista di Flora y Fauna cu ta protegi, publicamente conoci y ta involucra tur nos NGO’s local.
Introduci un “Nature Protection Levy” cu turismo ta contribui na dje pa asina Aruba por educa su hendenan ariba e importancia di nos medio ambiente for di e edad mas hoben bay ariba.
Den cuadro di esaki tambe ta inclui DUMP como un tema di NATURALESA y di biaha ta tuma pasonan pa atende cu esaki.
3. Finansas Publico
Mirando cu esaki ta un challenge grandi pa e proximo gobernacion, nos ta propone e proximo gobierno pa considera implementa RAIZ su financial paragraph presenta dia 15 september 2017. Den 31 anja di pais Aruba, RAIZ den un tempo sumamente corto di exsistencia a bira e prome partido politico pa presenta un financial paragraph.
RAIZ su Finanical paragraph titula “The Aruba Recovery Program” ta ilustra claramente con nos gobierno por atende cu e situacion financiero critico di pais Aruba den un forma responsabel y realistico sin cu mester bay den saco di pueblo pa tuma medida of ahustacion.”
RAIZ su financial paragraph titula “The Aruba Recovery Program” ta ilustra claramente con nos gobierno por atende cu e situacion financiero critico di pais Aruba den un forma responsabel y realistico sin cu mester bay den saco di pueblo pa tuma medida of ahustacion.
Esaki tambe lo haci cu nos lo cumpli cu e normanan acorda cu madre patria Hulanda pa loke ta budget di pais Aruba pa 2018 cu ta un criteria importante cu Hulanda kier wordo realiza pa mehora e relacion di confianza (halveer e debe nacional di 80 pa 40% di GDP). Pa logra esaki nos mester baha e gastonan di pais Aruba, pone nos aparato traha den un forma eficiente, ATA pa 2018 lo mester contribui cu un suma substancial pa asina pais Aruba por logra cubri e debenan di proyecto di PPP cu mester cuminsa paga bek na 2018.
Introduci un fixed budget pa cada bureau di minister te cu un suma maximal di 1.5 miyon. Di e forma aki pais Aruba lo reduci su debe cu un total di 22.5 miyon. Pa sigui baha gasto di gobierno, mester propone un plan tambe di “mergers and acquisition”. Di e forma aki nos lo aumenta eficiencia di nos aparato y reduci nos gasto nan structuralmente.”
Klik aki pa down RAIZ su finanical paragraph completo titula “The Aruba Recovery Program”
Expresionnan haci den e articulo aki no necesariamente ta refleha opinion di ArenaPoliti.co

robotstxt: allowed

filter: keep


text:
WILLEMSTAD- 26 ougùstùs 2014:- Curaçao North Sea Jazz Festival sin duda ta e festival musikal di mas grandi den region karibense. E aña aki tambe e festival a konta ku promoshon riba diferente plataforma internashonal. Ofisina di Turismo di Kòrsou (CTB) den estrecho kolaborashon ku Fundashon Bon Intenshon a hasi uzo di tur hèrmènt di merkadeo pa asina sigurá ku tur kaminda e popular festival ta wòrdu promové. E aña aki riba invitashon di CTB un kantidat di 42 miembro di prensa internashonal di korant, radio, televishon, revista i media sosial lo tei presente.
E promoshon hasi den eksterior a konsistí di entre otro konferensha di prensa na Aruba, Sürnam i Panamá kaminda a duna informashon di e artistanan ku lo tei presente, benta di karchi i tambe e posibilidat pa kobertura di parti di periodistanan internashonal. A hasi promoshon na radio na Venezuela, St. Maarten, Aruba i Merka kaminda a rifa karchi pa asistí na e festival musikal grandi aki. E interes inmenso pa e festival serka miembronan di prensa regional ta notabel. Fuera di esnan den region, prensa for di Europa i Merka tambe a registrá. E aña aki ta konta ku prensa for di Bèlgika, Alemania, Brazil, Aruba, Sürnam, St. Maarten, Colombia, Panamá, Venezuela i Estádos Unídos. E lista di presensia di prensa internashonal ta inkluí Marie Clair Magazine (Bèlgika), Rolling Stone Magazine (Brazil), Apintie Television & Radio (Sürnam), One Caribbean Television & Website (Merka i Karibe), W Radio (Colombia), Los Originales RCN Radio (Colombia), korant El Carabobeño (Venezuela), korant El Informador (Venezuela) i kanal di televishon Destination Jazz (Merka).
For di awor CTB ta gradisí miembronan di prensa lokal i internashonal pa e interes demostrá den kobertura di e di 5 edishon di Curaçao North Sea Jazz Festival. Ku presensia di miembronan di prensa internashonal Kòrsou lo risibí un oportunidat di merkadeo mahestuoso ku sigur lo ta di benefisio pa nos isla. Un danki ta bai na ACOYA Hotel Suites & Villas ku a sòru pa e parti di akomodashon di diferente di e miembronan di prensa internashonal. Kòrsou bo ta kla pa Curaçao North Sea Jazz Festival 2014? Laga nos komo isla demostrá hospitalidat na tur bishitante i hasi nan estadia na Kòrsou inolvidabel.


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di San Miguel cu dia 17, 18 y 19 Juli 2017 lo bay cera e caminda parcialmente pa asfalt’e.
Dialuna lo asfalta San Miguel 35 pa San Miguel 52.
Diamars lo asfalta San Miguel 56 pa 56C, 56G pa 57D, 58C pa 58I, 58J pa 59D y
Diaranson lo asfalta San Miguel 35 pa Bubali 98C.
Ruta alternativa lo keda indica cu baricadanan y borchinan di aviso. E orario di ceramento lo ta di 8’or di mainta pa 4’or di atardi.
En conexion cu e trabounan menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
Den e siguiente articulo Directie Natuur en Milieu (DNM) lo enfoca ariba e kimico Oxybenzone cu ta un componente cu ta forma parti di productonan antisolar. Oxybenzone tambe ta forma parti di e proyecto di ley ‘Choose Zero’ pa motiva pueblo pa no uza productonan cu ta contene e kimico oxybenzone.
DNM a enfoca den un edicion anterior ariba e prohibicion di plastic di un solo uzo como parti di e proyecto di ley. Pero e kimico presente den productonan anti solar tambe ta forma parti di e conscientisacion. Pasobra ora e kimico aki drenta den nos lama e ta daño na nos coralnan y e bida marino. E proyecto di ley ta encera prohibicion di e importacion, benta, distribuicion, y entrega gratis di productonan di plastic di un solo uzo y productonan cu ta contene oxybenzone.
Sa uza oxybenzone den plastic pa filtra e rayonan UV (ultra-violet) y tambe pa stabiliza y fungi como proteccion di rayonan UV solar pa preveni reaccion kimico den e producto antisolar. No solamete ta encontra e kimico den productonan antisolar pero tambe den hairspray, cosmetica y tambe den pinta huña.
Ta berdad cu oxybenzone ta yuda preveni kemadura ora Bo ta expone na hopi solo, pero ta mas mihor pa evita e daño cu e ta haci na nos coralnan y cerca hende e falta di balans hormonal.
Pa tuma e precausionan necesario, por lesa e lista di ingrediente riba e producto si oxybenzone ta forma parti di e ingredientenan. Kies pa proteccion alternativo manera, evita solo entre orarionan 10’or di mainta y 3’or di atardi, bisti paña di catuna manga largo cu ta cubri suficiente cuero. Uza un sombre y tambe tin productonan cu No ta contene e kimico ey.
Conforme investigacion scientifico international riba coralnan, e raport ta conclui cu e kimico oxybenzone tin consecuencianan dañino pa coralnan, cu ta e matanan di lama. E kimico ta yega den lama of awa terenal door di hende. Tanto local como turista. Asina cu e presencia di e kimico ta den exceso e ta ataca e funcionamento ecologico di e coralnan y afecta e biodiversidad marino . Ta comproba cu unda tin mas actividad y concentracion di hende cu ta uza productonan antisolar cu oxybenzone, e estado di e coralnan ta clasifica como uno di preocupacion ambiental di risco halto.
Un biaha mas, proyectonan di ley manera esun aki ta cubri un rol preventivo. E t’ey pa yuda tene nos naturalesa y medio ambiente den un estado sano pa nos mes y futuro generacion. DNM ta sugeri un calidad di bida mas halto sin uzo di productonan di plastic di un solo uzo y productonan cu ta contene oxybenzone.


text:
ORANJESTAD — Den fin di siman resultado di un otro encuesta independiente a wordo publica, e biaha aki cu opinionnan tocante e debate di dos siman pasa, ‘millennial’ edition. Ta trata di e encuesta di Noticia Cla y DOC Opleidingen. E encuesta aki a duna como resultado cu partido MEP si lider Evelyn Wever-Croes, a gana e debate.
Tanto pa su forma di contesta e preguntanan, como tambe pa e contenido por a nota cu hasta esnan cu no tabata di vota pa MEP, tabata di acuerdo cu nos lider a gana e debate.
Por a nota un Evelyn hopi trankilo y sigur di su mes. Un persona hopi bon prepara, cu solucionnan practico pa e problemanan mas serio di nos pais. Evelyn ta un dama profesional, cu semper a prepara su mes bon pa debatenan, pa reunionnan, pa su casonan y den su trabou. Y awe esey ta resalta: un persona studia, y prepara pa enfrenta e retonan di pais Aruba.
Evelyn Wever-Croes a wordo elogia tanto pa esnan cu a indica cu ta vota pa MEP, como pa esnan cu a indica cu nan no ta vota pa MEP. Esey ta un resultado hopi bon.
Na final e encuesta tambe ta duna cual partido ta gana na e momento aki: Partido MEP ta gana cu 32% di e votonan, sigi pa partido POR cu 12% y partido RED cu 8%.
Naturalmente ningun partido por considera su mes gana of perdi a base di encuesta, sinembargo e ta un indicacion si cu MEP ta bayendo den bon caminda, na caminda pa gana e eleccion 2017. Tin hopi trabou pa hasi ainda si, pero ta un satisfaccion pa ricibi e confirmacion cu e trabounan ta dunando nan fruto. Motibo suficiente pa e gran famia di MEP ta di hubilo.


text:
Eksitoso interkambio deportivo entre Boneiru i Kòrsou den Waterpolo na Boneiru.
Den e fin di siman ku ta tras di lomba e ekipo di Waterpolo di Swim Club Orca Curaçao, kategoria U16 i U19 a bai Boneiru, pa un interkambio deportivo den waterpolo ku Barracudas di Boneiru.
Partido nan bon hunga, hopi kayente, bon wega. Tur ekipo a duna tur ku tin.
Un wikent largu i pisa pero hopi fruktífero.
Den e fin di siman di 08 pa 10 di aprel U16 i U19 di Barracudas Boneiru ta bin Kòrsou pa interkambia ku Orca.
Direktiva di Orca ta gradisí tur atleta pa nan komportashon i prestashon, coachnan, personanan ku a sostené i yuda direktiva di Orca, danki pa e gran trabou ku nan tur a desplegá. Boso a hasi un tremendo trabou. Danki na e spònsernan ku ta hasi e biahe aki posibel.
Direktiva ta hopi gradesido na boso tur!!!!


text:
E campeonato di futbol division honor 2017-2018 a inicia diabierna anochi y pa cu esaki semper tin referee, kendenan ta esunnan encarga pa dirigi e weganan. Pero pa esaki Arubaanse Voetbal Bond (AVB) durante henter e aña tabata planeando diferente cursonan pa instructor, coach y refereenan. AVB a haci e curso di referee pa asina por haya mas persona cu ta interesa pa forma parti di e mundo di futbol, pero den e caso aki como un referee.
Weganan no por tuma luga sin presencia di un referee, pa cu esaki AVB kier duna cursonan pa refereenan cu nan haya transcurso di e lunanan di e campeonato pa asina nan por fluit wega riba nivel. Hopi hende no sa pero pa aña AVB ta organisa 1600 wega pa campeonato, asina Presidente di AVB, Ing. Richard Dijkhoff a expresa. Federacion ta organisa hopi wega y pa cu esaki mester di refereenan y esey ta e motibo cu ta organisa e cursonan aki pero tambe pa haya mas referee pa haci uzo di nan durante e cantidad di wega cu ta tuma luga.
Casi tur dia lo bay tin wega y mas referee tin, mas miho por dirigi e weganan, asina Richard Dijkhoff a elabora. Asina aki por tin competencianan di nivel hopi mas halto, pasobra hopi biaha referee por tende cu hende ta bisa cu e nivel di futbol ta abou. Pero si tin refereenan riba un nivel halto y esaki ta haci cu e por guia e weganan den un bon forma. Por ilustra esaki den e nivel di e weganan na momento cu tin bon referee. Esaki ta e intencion di AVB, unda cu lo tin mas curso di esaki. Na e momentonan aki AVB ta papiando cu KNVB y CONCACAF pa introduci un academia di referee na Aruba, pero den e lunanan padilanti lo sigui amplia riba esaki.
E curso di referee a inicia diabierna y e curso aki ta e enseñansa basico di referee. Head of Referee Oslin “Oshi” Kock a indica cu tur referee a cuminsa cu e parti aki. E curso aki lo dura 6 siman pero unda cu ta 3 dia den fin di siman. Cada siman e lesnan lo ta di diabierna pa diadomingo, unda cu diabierna lo duna les den sala mientras cu diadomingo lo ta riba veld na Yara. E certificado aki ta duna e participante un base pa asina e por sigui te bira un referee di AVB. Na veld no por yega pone un hende y fluit wega, Oshi Kock a expresa.
E curso aki ta bon hinca den otro cu despues tin hende tin e oportunidad pa sigui bay dilanti y bira referee di AVB mes. Tin cierto rekisitonan cu nan mester sa y e comision di referee ta analisa esaki. “Tur esunnan cu kier bini y kier sa e regla, ta cuminsa cu e curso basico”, asina Oshi Kock a expresa. Despues di e curso e Head of Referee lo analisa y lo acerca e participantenan pa sigui cu e siguiente step. Durante e campeonato aki lo bay bin hopi cambio, unda cu esunnan cu a participa den e curso caba tambe lo ta den e weganan.


text:
WILLEMSTAD — Si bo ta un bon siguido di Royal Scorpions bo lo a tuma nota ku algun dia pasa nos a saka un Gimmick pa rei kua ta e siguiente hungado ku nos a firma. Awel awe nos ta bai revela na boso e hungado misterioso ku tabata bai rond riba socialmedia. Nos ta papia aki di Richinelo Francisca miho konosi kumi “Nello”.
Hopi di boso konose Nello den e área artistiko komo kantante di Urban. Pero Nello no ta unikamente talento ku su bos pero tambe ku su brasa nan. Pa esun nan ku konose Nello hopi anja kaba sa ku Nello tabata un beisbolero i tabata tin e funshon di Pitcher. Awor aki después di 12 anja, Nello a tuma e desishon di forma parti di un organisashon di béisbol bek i a skohe e organishon di Royal Scorpions pa hasi e deput aki kune.
Pa nos di Royal Scorpion ta un plaser di por tine komo parti di nos organisashon i nos por sigura nos fanatikada ku nos ta kasi kla pa temporada 2022.
Nos ke invita tur fanatiko i miembro di Royal Scorpions pa sigui nos riba nos red nan social i keda pendiente pa mas informashon, anunsio i varios tremendo aktividat ku tin den tapara pa tur fanatiko i miembro.


text:
Diamars atardi tabatin un bon bini na aeropuerto pa e delegacion di seis atleta hubenil cu a regresa victorioso for di e competencia CARIFTA teni recientemente na Bermuda. E hobennan di 11 aña bay ariba a bin cu un total di shete medaya tanto individual como den relay den e disciplina di Triathlon y Aquathlon.
Entrenador Nicolaas Robert a duna di conoce cu a participa den tres categoria cu atleta masculino y femenino. Diasabra ultimo a participa den Triathlon caminda Christian y Rebecca Jansen a obtene medaya di oro cada un y Jeon Fernandez a bay cu medaya di brons, mescos cu Emma Gobert.
E ekipo di Relay consistiendo di Richard Sotelo, Rebecca Jansen, Cristiaan Jansen y Emma Gobert tambe a obtene medaya di brons. Pa loke ta trata Aquathlon, Aruba a bin cu dos medaya mas. Ta trata di un di brons pa Christian Jansen y otro di plata pa Jeon Fernandez.
T’asina cu e mchanan tin mas di seis luna entrenando y dedica specialmente pa e evento aki, a pesar di tabatin otro evento prome. Segun Robert, a enfoca riba CARIFTA pa e probabilidad di alcansa e posicionnan di mas halto.
E siguiente reto ta na 2023 na Bahamas caminda e seleccion di Aruba awo lo ta e centro dia atencion despues di a bin cu tur e medayanan aki. Otro islanan den Caribe lo bay prepara duro pa enfrenta y surpasa nos atletanan.
E entrenador a menciona cu ta necesario pa e atleta tin hopi disciplina y un sosten grandi di famia pa por alcansa e nivel aki. “Sin esey, nos no ta logra nada. Ta haya un tiki subsidio, pero sin e sosten di famia, no ta logra. E ta hopi dificil. Nos ta trahando poco poco pero duro pa logra bay cu nos atletanan afo.” El a yama danki na Minister di Deporte pa e subsidio ricibi, como tambe Comite Olimpico Arubano y tur mayor cu a coopera.


text:
Controleteam multidisciplinario: 9 november 2022
Riba 9 di november 2022 e Controleteam Multidisciplinario (controladornan di Departamento di Asuntonan Economico y Departamento di Salud publico, acompaña pa agentenan policial di KPA) a eherce un control riba supermercadonan den area di Oranjestad. A controla supermercadonan riba cumplimento cu e prijsnan maximo stipula pa gobierno riba productonan di canasta basico, indicacion di prijs, permiso di negoshi, higiena, fecha di vencemento di productonan y carchi di salud. Durante control a atende supermercadonan riba incumplimento di productonan cual fecha a vence. Tambe a sera dos supermercado pa incumplimento cu reglanan di higiena y carchi di salud.
E lista completo di productonan di canasta basico cu nan prijs maximo vigente ta disponibel riba e website www.deaci.aw, y tambe riba e APP ‘Control di Prijs’. Pa mas informacion por bishita e website menciona pa keda informa di tur e publicacionnan di Departamento di Asuntonan Economico. Cualkier keho of irregularidad por contact Departamento di Asuntonan Economico na 5212400 of via email: info@deaci.aw.
Pa cualkier keho riba tereno di salubridad por contact Departamento di Salud Publico na 5224271 of via facebook page.
Scroll To Top
- prijs di webo local entrante 5 di december 2022 December 6, 2022
- Macuto di Compras: 11 november 2022 November 18, 2022
- LPG- Gas pa uso domestico November 17, 2022
- Macuto di Compras: 11 november 2022 November 11, 2022
- New gasoline price publication: 9 november 2022 November 10, 2022
- Controleteam multidisciplinario: 9 november 2022 November 9, 2022


text: ORANJESTAD: Recientemente profesor Luutsen de Vries tabata na Aruba na unda e la reuni cu Mandatario di Enseñansa. Profesor de Vries a wordo contrata pa yuda cu recomendacion number 11 di e “Doorlichting van het Arubaanse Onderwijsbestel”. Recomendacion 11 ta papia di nos leynan di enseñansa cu ta anticua esta e Landsverordening Kleuteronderwijs, Landsverordering Basisonderwijs y Landsverorderning Voortgezet onderwijs. Pa loke ta trata e Landverordening Hoger onderwijs mester wordo revisa y modernisa. Landsverordering Beroeponderwijs y Wet op Toezicht (WOT) di Inspectie Onderwijs no tin un ley existente. Profesor de Vries ta e trek e proyecto di modernisacion di nos leynan den Enseñansa como tambe lo traha e leynan cu no ta existi skirbi e “Memorie van Toelichting” como tambe tin e tarea pa modernisa tur e leynan existente. Di luna di maart di e aña aki pa awo profesor de Vries a entrega dos “startnotitie” di dos ley cu nunca no tabata existi esta e Landsverordening Beroepsonderwijs y Wet op Toezicht. Den luna di november di e aña aki profesor de Vries ta entrega e ley di inpsectie cu ta carga e nomber di LOT na DWJZ pa cuminsa cana su caminda. Na luna di januari 2023 e ley di beroepsonderwijs ta wordo entrega na DWJZ. Como tambe profesor de Vries a probecha di su estadia na Aruba pa duna dies ora di e curso “Onderwijsrecht” unda 31 persona den e veld di enseñansa a acudi y finalisa exitosamente. Nos ta sigui traha duro na bienestar general di enseñansa di nos pais.


text:
Igualdad
Segun articulo 2 di e Tratado Internacional di Derecho di Mucha (No discrimina), e estadonan cu ta participa den e pacto ta respeta y garantisa e derechonan describi den e pacto pa tur mucha bao di nan huridiccion sin discriminacion di cualkier forma, independiente di su rasa, color, sexo, idioma, religion, color politico, origen, etnicidad, origen social, estado economico, desabilidadnan of cualkier otro circunstancia di e mucha of su mayornan of representante legal. Aruba tambe ta forma parti di e pacto aki, locual ta significa cu aki na Aruba esaki tambe lo mester wordo respeta y garantisa.
Banda di esaki, Aruba a compromete tambe di traha riba e SDG’s (Sustainable Development Goals). E SDG’s (Sustainable Development Goals) ta e diesshete obhetivonan pa haci e mundo un miho lugar pa 2030. E SDG’s a wordo acorda pa e paisnan cu ta miembro di e Nacionan Uni, incluyendo Aruba. E obhetivonan ta basa riba e aportacion global di organisacionan y individualmente.
Tras di e diesshete obhetivonan, tin 169 meta. Esaki ta haci nan mas concreto ainda. Un di e diesshete obhetivonan ta e number 10; Reduci e desigualdad den y entre paisnan. E obhetivo number 10 tin diferente metanan. Un di e metanan ta number 10.2. Segun meta 10.2, pa aña 2030, e paisnan mester empodera y promove inclusion social, economico y politico di cada residente, independiente di nan edad, sexo, desabilidad, rasa, etnicidad, origen, religion of estado economico of otro tipo. E gruponan mas vulnerabel ta principalmente e personanan di edad mayor, personanan con descapacidad, muchanan, hende muher, imigrantenan y refugiadonan.
E pasinan cu ta miembro y Aruba tambe, tawata ocupa trahando riba diferente obhetivo pa cu e meta aki. Djey na 2020 e Pandemia di COVID-19 a presenta na mundo henter. E pandemia di COVID-19 ta haciendo e situacion di desigualdad mas hopi, tambe na Aruba. E ta mishiendo cu un forsa esnan mas vulnerabel, cu ta e mesun grupo cu ta experienciando cu frecuencia discriminacion pisa.
Derechonan igual, SDG’s y derechonan di mucha ta instrumentonan pa stimula igualdad. Awe bo por ta riba bo pais pero quizas den futuro bo lo por ta bibando den e pais di un otro, pa motibonan di estudio of di salud. Con abo lo kier ser trata?
Igualdad ta reduci descriminacion, ta stimula empatia pa otro, ta zorg pa husticia, ta duna oportunidad y ta stimula discucion na un manera respetuoso.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
CONTACTA NOS
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Anne Frank tabata un mucha muhe fuerte, inteligente y cu hopi curashi cu a nace na Alemania di un famia hidiu y cu su cuater aña a muda pa Hulanda. Durante e segunda guera mundial Anne Frank y su famia a wordo persigui pa motibo di religion. Anne Frank, hunto cu su famia a sconde pa dos anja largo den locual nos ta yama “het achterhuis”. Dos aña largo unda Anne no por a bay pafo, dos aña largo sera paden, unda su unico consuelo tabata su dagboek “Kitty”. Den su dagboek e tabata skirbi tur su angustianan di biba scondi pero tambe na mes momento e tabata comparti su speranza cu e lo tin un miho futuro. Anne su gran soño tabata pa un dia, e por logra publica un buki. Lastimamente despues di dos aña den e escondite, Anne hunto cu full su famia a wordo atrapa. Anne, su rumannan y su mama no a logra sobrebi e holocaust. Anne su soño di un dia publica un buki a ser realisa door di su tata, Otto, cu si a logra sobrebi e holocaust y cu a bin encontra cu e dagboek di Anne, despues di e guera. Esta “The diary of a young girl”. Esaki a bira un buki sumamente conoci mundialmente, den cual cu nos tin e privilegio di lesa tur e pensamento nan di e hobencita balente durante su momentonan mas dificil. Unda nos por mira cu apesar di tur circunstancia, Anne nunca a perde speranza den humanidad. Sigur algo remarkabel cu nos tur por tuma como ehempel. Anne Frank, hunto cu miyones di otronan tabata victimanan inocente di persecucion, violencia y intelorancia.
Tolerancia, respet y amor pa nos prohimo ta balornan di sumo importancia. Nos como comunidad semper mester keda alerta y cauteloso ora cu nos mira intimidacion y persucion. E amor pa nos prohimo mester sigura cu nos no ta laga espacio pa discriminacion den ningun forma. Pa nos siña lanta para pa otro y pa percura cu e derecho humano nan di tur hende wordo respeta semper.
Pa asina nos por biba den paz, prosperidad y harmonia.
Un di e lesnan mas grandi cu nos por siña di e holocaust ta cu na momento cu nos mira peliger pa humanidad nos nunca mester keda keto.
Manera Anne Frank mes a bisa, “How wonderful it is that nobody needs to wait a single moment before starting to improve the world”, den papiamento “Con maravilloso e ta cu niun hende no mester warda pa ningun momento prome cu cuminsa mehora mundo.”
Nos por tuma esaki como ehempel y iniciativa pa trece cambio.
E statua aki ta un recuerdo importante di e tremendo balentia di un mucha muhe hopi hoben pero hopi madura y cu hopi curashi. Pa es motibo ta importante pa nos ta para aki nan awe y pa nos nunca lubida di su inmenso sacrificionan.
E ta responsibilidad di cada un di nos pa recorda tanto e parti bon como e parti malonan di nos historia, pa asina nos por sigui pa dilanti y coregi e cosnan cu a bay robes den pasado. Ta un hecho cu nos no por cambia loke ja a sosode, pero si ta den nos man pa percura pa e no ripiti nunca mas.
Pa nos como hobennan, Anne a mustra nos cu ya for di hoben ta importante pa nos tin un opinion riba locual ta pasa den nos comunidad y pa ta dispuesto pa cu curashi discribi locual no ta bon y pa tin e voluntad y e ideal pa haci mundo un miho lugar pa biba pa tur prohimo.
Awe nos ta para akinan cu un curazon y alma yen di voluntad pa cumpli cu e compromiso y responsabilidad aki.


text:
Freistaat Bayern
Freistaat Bayern ta un di e 16 Estadonan federadonan (Bundesländer) den Alemania. E ta localiza na e sur-ost di e pais, Bayern tin un area di 70.553 km², y ta e estado mas grandi di Alemania. E tin 12,5 mion hende, y ta e di dos region mas populá depues di Nordrhein-Westfalen. Su kapital y siudad mas grandi ta München, y di tes siudad mas grandi di Alemania.
Divishonan politiko[editá | editá fuente]
Munisipionan[editá | editá fuente]
Na Bayern ta eksisti 2.056 Munisipionan y 215 casonan di area no-incorpora, ku no ta haci parti di niun munisipio.
E munisipionan mas grandi di e estado:
Distritonan[editá | editá fuente]
Bayern ta dividi na 71 (Kreise, singular Kreis; of ainda distritonan rural: Landkreise, singular Landkreis) y 25 (Kreisfreie Städte; of ainda distritonan urbano: Stadtkreise, singular Stadtkreis).
E 71 distritonan (Kreise) di Bayern:


text:
WILLEMSTAD- 2 desèmber 2015 – Di 1 pa 4 di desèmber Kòrsou ta anfitrion di ‘North American Tour Operator Symposium 2015’ (NATOS), ku ta konta ku partisipashon di 27 operador di tour for di Merka i Canada. Ofisina di Turismo di Kòrsou (CTB), Curaçao Hospitality and Tourism Association (CHATA) i partnernan den sektor privá i públiko a uni un bes mas pa realisashon di e simposio aki ku ta duna un kontribushon signifikante na desaroyo i kresementu di nos industria turístiko.
E simposio ta duna e partisipante oportunidat pa interkambiá di pensamentu ku CTB i partnernan den industria privá riba e produkto ku Kòrsou ta ofresé. Lo brinda e partisipantenan e oportunidat pa sera konosí mas di aserka ku Kòrsou. Tipo di simposio manera esaki ta importante pa asina e operadornan di tour por haña informashon di e produkto turístiko ku nos destinashon ta ofresé. E informashon aki ta balioso na momentu di prepará paketenan pa bende Kòrsou turístikamente. E simposio ta konta ku partisipashon di e siguiente operadornan di tour: Air Canada Vacations, American Airlines Vacations, Booking.com, Bookit.com, Cheap Caribbean, Expedia, General Wholesalers, Hotelbeds.com, Jetblue Getaways, Maduro Dive Fanta-Seas, Ocean Encounters Diving USA, Pleasant Holidays, Priceline.com, Sunwing Vacations, Teamamerica, Tourico Holidays, Transat Holidays, Travel Impressions i WestJet Vacations.
Durante di e apertura di e simposio e partisipantenan a haña un presentashon di e Master Plan pa Turismo ku ta kubri e periodo di 2015 – 2020 kual a keda presentá pa dr. Croes, un presentashon di e plan di merkadeo pa aña 2016 presentá pa CTB, CHATA a elaborá riba e produkto ku Kòrsou ta ofresé kaminda a para ketu entre otro riba e kantidat di kamber i atrakshonnan nobo, CPA a duna informashon di nan trabounan i e plan di ekspanshon i CAP a elaborá riba diferente punto ku tin di haber ku ‘airlift’ inkluyendo e trabounan di ekspanshon di nos aeropuerto ku ya ta den implementashon. E bishita di e operadornan di tour lo inkluí tambe un seshon di ‘Marketplace’ kaminda nan lo topa di forma individual ku partnernan den industria priva.
Un danki ta bai na tur e partnernan ku a yuda den realisashon di NATOS 2015 kualnan ta: Sunscape Curaçao Resort Spa & Casino, Hilton Curaçao, Avila Hotel, Pietermaai Smal, Curaçao Marriott Beach Resort & Emerald Casino, Blue Bay Resort, Business Serenity,
Fiesta Tours i FBTT.NATOS ta un esfuerso pa partnernan mantené i alabes establesé relashonnan internashonal ku gruponan for di Merka i Canada ku tin un impakto direkto pa nos industria turístiko.


text:
Riba 6 di mei, Duana Hulanda Karibense (Douane CN) a detené un dama na Bonaire International Airport (BIA) riba sospecho di kontrabanda di supstansia narkótiko.
E sospechoso tabata prosedente di Kòrsou i a entreg’é na Koninklijke Marechaussee (KMar) pa mas investigashon. Despues di investigashon di e departamento di reshèrshi di KMar, a konfirmá ku e sospechoso probablemente tabatin kokaina huntu kuné. Ta entregá e dosié na Ministerio Públiko (OM) despues ku terminá e investigashon.
Koninklijke Marechaussee i Duana Hulanda Karibense ta traha huntu den kombatimentu di kriminalidat ku ta krusa frontera, riba enkargo di Ministerio Públiko BES. Na Bonaire International Airport ta traha huntu di manera estrecho pa oumentá siguridat di Boneiru i di e aeropuerto. E detenshon aki ta kontribuí na esaki.


text:
November 8, 2022
Aruba Airport is committed to create more sustainable airport operations
ORANJESTAD - After realigning Aruba Airport Authority N.V.’s (AAA) vision, goals, and objectives in 2021, in which sustainability was defined as one of the most important strategic pillars of the company, AAA reviewed pursuing possibilities for certifications on sustainability. Certifications are important tools to verify if a company’s efforts on sustainability actually result in more sustainable operations, have an impact on a country’s Sustainable Development Goals objectives and contribute to a better planet. For 2022, AAA chose to undergo an independent assurance audit on sustainability to pursue the Green Globe Certification.
In the past week, AAA received the exciting news that Queen Beatrix International Airport (Aruba Airport) became the first airport in the world to receive the Green Globe certification. Green Globe is one of the leading certification programs for sustainable operations and management of travel and tourism worldwide and AAA is very proud of this achievement. AAA has focused its sustainability efforts in its airport operations by implementing building management systems, reduction of energy consumption initiatives, pilot waste projects, purchasing policies and Green House Gas (GHG) emissions report to mention a few. Furthermore, AAA’s Wings of Hope focuses on executing community projects based on UN’s Sustainable Development Goals with the goal to create a positive impact on the local community.
Green Globe CEO, Birte Pelayo said, “As a busy tourism hub, Aruba Airport has set the benchmark for the Caribbean aviation industry. Airport operations can greatly contribute to lowering emissions through on-ground innovations and supporting better flight planning. And as an essential transport infrastructure, the economic and social contributions that airports make are vital to economies underpinned by travel & tourism.”
“Aruba Airport is taking the lead, not only in the Caribbean, but globally, being the first airport to be certified under the Green Globe International Standard for Travel & Tourism, the highest level of certification for operation and management of a travel & tourism business. Aruba Airport has indelible connections to the prosperity of Aruba and its sustainable success will deliver tangible and measurable benefits for all in the community,” added Birte Pelayo
“Aruba Airport, the first airport to achieve the Green Globe Certification, has done so by creating local impact and achieving global goals. Along with the requirements of their operations meeting international sustainability criteria, their social impact program, Wings of Hope, aligns with the Sustainable Development Global Goals (SGDs). The SDGs stand as a pillar of Aruba Airport's values and operational mission. Through Wings of Hope, AAA integrates sustainable education within the community, environmental action throughout its department operations and encourages environmental responsibility with their partners; all in an effort to reduce emissions and integrate resiliency. I hope that AAA's Green Globe Certification will stand as an influence to other airport and travel entities to consider how their operations are contributing to a positive climate impact”, said Denaye Hinds, the official auditor for Aruba Airport’s certification process.
Aruba’s Minister of Tourism and Public Health Mr. Dangui Oduber stated “We are beyond thrilled about the announcement, that Reina Beatrix Airport is the first airport in the world that has been certified by the world’s leading certification for sustainable operation and management of travel & tourism worldwide, Green Globe. Our island’s commitment towards sustainability is unwavering and this is an outstanding accomplishment for all of us”.
Director Health, Safety and Sustainability of AAA, Angeline Flemming indicated that “AAA cannot be prouder of this achievement. The efforts by AAA and the Airport community in the past years to make our airport operations more sustainable, have paid off with achieving this prestigious certification.”
Joost Meijs, CEO of AAA stated “when AAA set out its sustainability goals and objectives, we expected and aimed to be able to reach certain levels of certification in the two years ahead. We set ambitious goals and in such a short period of time, was able to become the first airport in the world to have achieved Green Globe certification, exceeding our initial expectations. This shows the enormous commitment of our staff and other partners to conduct business with respect to our environment.”
Papiamento
Aeropuerto di Aruba ta comprometi pa opera di un manera sostenibel
Aeropuerto di Aruba ta e prome aeropuerto na mundo pa ricibi “Green Globe Certification”
ORANJESTAD - Despues di reahusta e vision-, meta-, y obhetivonan di Aruba Airport Authority N.V. (AAA) durante aña 2021, a defini sostenibilidad como un di e pilarnan strategico mas importante, AAA a revisa e posibilidad di obtene diferente certificacion pa sostenibilidad. E certificacion ta un herment importante p’asina por verifica si e esfuerso di e compania pa cu sostenibilidad ta duna e resultado den for di un operacion mas sostenibel y cu un impacto den e Sustainable Development Goals y alabes contribui na un miho planeta. Pa 2022, AAA a scoge pa participa den un evaluacion independiente di sostenibilidad pa por obtene e Green Globe Certification.
Siman pasa AAA a ricibi e noticia cu Aeropuerto Internacional Reina Beatrix (Aeropuerto di Aruba) a bira e prome aeropuerto na mundo pa ricibi e Green Globe Certification. Esaki ta un di e programanan di certificacion principal pa operacion sostenibel y maneho di biahe y turismo rond di mundo y AAA ta hopi orguyoso pa e logro aki. AAA a concentra su esfuersonan di sostenibilidad den su operacionnan mediante e implementacion di building management systems, reduci e consumo di energia, pilot waste projects, purchasing policies y Green House Gas (GHG) pa menciona algun. Ademas, Wings of Hope di AAA a enfoca pa ehecuta proyecto comunitario basa riba e Sustainable Development Goals, cu e meta pa crea un impacto positivo den comunidad.
CEO di Green Globe, Birte Pelayo, a menciona cu: “Manera un “hub” ocupa di turismo, Aeropuerto di Aruba a establece un punto di referencia pa e industria di aviacion den Caribe. E operacionnan di aeropuerto por contribui den gran parti pa reduci e emisionnan a traves di innovacion “on-ground” y respalda un miho planificacion di vuelo. Como un infrastructura esencial den transporte, e contribucion economico y social di e aeropuertonan ta importante p’e economianan cu tin sosten di biahe y turismo”.
“Aeropuerto di Aruba tin un liderazgo, no unicamente den Caribe, pero tambe na nivel mundial door di ta e prome aeropuerto pa ta certifica bou di Green Globe International Standard for Travel & Tourism, esun mas halto den nivel di certificacion pa operacion y maneho den e negoshi di biahe y turismo. Aeropuerto di Aruba tin conexion permanente cu e prosperidad di Aruba y su exito sostenibel lo brinda beneficio real pa comunidad”, Birte Pelayo a continua bisando.
“Aeropuerto di Aruba, e prome aeropuerto pa logra e Green Globe Certification, a logra esaki door di crea un impacto local y logrando su metanan na nivel global. Hunto cu e rekisitonan di su operacion ta cumpli cu e criterionan internacional di sostenibilidad, su programa di impacto social Wings of Hope, ta alinia cu e Sustainable Development Global Goals. SDG ta un pilar di e balornan y e mision di Aeropuerto di Aruba.
A traves di Wings of Hope, AAA ta integra educacion sostenibel den comunidad, accion ambiental den operacion di su departamentonan y ta promove e responsabilidad ambiental den su socionan; tur esaki cu e meta pa reduci transmicion y integra resistencia. “Mi ta spera cu e Green Globe Certification pa AAA, ta un influencia p’asina demas aeropuertonan como tambe tur cu ta involucra den biahe por considera con su operacionnan ta contribui na un impacto climatico positivo”, tabata palabra di Denaye Hinds, kende ta auditor oficial pa e proceso di certificacion di Aruba Airport.
Minister di Turismo y Salud Publico sr. Dangui Oduber, a comenta cu “Nos ta sumamente contento cu e anuncio cu airport di Aruba ta e prome aeropuerto na mundo cu a wordo certifica dor di Green Globe Certification, un instituto renombra mundialmente riba certificacion pa operacion y maneho sostenibel den e industria di biahe y turismo. Nos compromiso como isla pa cu sostenibilidad ta firme y esaki ta un logro sublime pa nos tur”.
Angeline Flemming, Director of Health, Safety and Sustainability pa AAA a indica cu: “AAA no por ta mas orguyoso di e logro aki. E esfuersonan di AAA y tur cu ta traha den e industria den e ultimo añanan pa haci cu nos operacionnan ta mas sostenibel a duna su fruto cu e certificacion prestigioso aki”.
Joost Meijs, CEO di AAA, a comenta cu: “Na momento cu AAA a establece su metanan y obhetivo di sostenibilidad, nos a spera di por yega cierto nivel di certificacion den e siguiente dos aña. Nos a pone meta ambicioso y den poco tempo, nos a bira e prome aeropuerto di mundo pa logra e Green Globe Certification, surpasando nos propio expectativa. Esaki ta demostra e compromiso enorme di nos trahado- y socionan pa realisa negoshi cu respet pa nos medio ambiente.”


text:
…Komo parti di e konsepto ‘Experiential Travel’…
WILLEMSTAD – 11 di yüli 2017 – Resientemente, personal di Ofisina di Turismo di Kòrsou (CTB) a bishitá 4 atrakshon turístiko ku ta pone atenshon na e konsepto di Experiential Travel. Experiential Travel taun forma di turismo kaminda ta konsentrá riba krea eksperensia outéntiko dor di konektá e bishitante na sitionan spesial, hende i/òf kultura di un destinashon. Ta trata aki di un konsepto ku na hopi parti di mundu ta keda praktiká. Meta di e bishita tabata pa eksperensiá e diferente atrakshonnan i duna feedback riba e produkto ku ta keda ofresé komo parti di e konsepto di Experiential Travel. E personal di CTB a bishitá: Kas di Pal’i Maishi, Williwood, Den Paradera di Dinah Veeris i Landhuis Chobolobo. E atrakshonnan aki ta aktualmente den e fase transitorio di bende simplemente un tour pa bende un eksperensia.
Kreaeksperensia ta loke ta pará sentral bou di e konsepto Experiential Travel. E parti di krea eksperensia ta nifiká ku ta brinda oportunidat na e bishitante pa siña, hasi i tambe eksperensiá e hende lokal. E aspekto siña, ta konsentrá riba ken e hendenan di e pais ta i kon nan ta biba. Hasi, ta konsentrá riba laga e bishitante ta un partisipante aktivo i no un opservadó. E último punto importante bou di e konsepto aki ta e parti kaminda e bishitante ta haña oportunidat pa konektá ku hendenan lokal ku ta interesá den kompartí nan kultura, patronchi di bida i partikularmente abilidatnan ku nan tin.
Aña pasá den luna di novèmber, CTB a trese Kòrsou un eksperto riba e tereno di Experiential Travel kual ta sra. Judy Karwacki. Sra. Karwacki a duna un presentashon i workshop di e konsepto aki na sektor privá i tambe a bishitá algun di nos atrakshon i sitionan turístiko pa asina kompartí ideanan nobo ku por yuda nan den e trayekto pa desaroyá e konsepto aki muchu mas. Den 2 grupo personal di CTB a haña oportunidat pa bishitá e 4 atrakshonnan turístiko menshoná pa asina eksperensiá kon e atrakshonnan aki ta pone e konsepto di Experiential Travelden praktiká i pa por duna feedback konstruktivo. Ku hopi orguyo personal di CTB por a konstatá ku e atrakshonnan aki ta hopi bon riba e kaminda pa ofresé no simplemente un tour pero un eksperensia total. CTB ta kontinuá ku su esfuersonan pa sigui promové e konsepto di Experiential Traveldi manera ku e komunidat turístiko ta integrá esaki muchu mas den e produkto ku ta keda ofresé na nos bishitantenan.


text:
Awe djamars atardi den kareda di 6:25 pm mèlding a drenta na warda di polis di un aksidente di tráfiko ku a tuma lugá riba kaya Ing Statius van Eps ku ta e kaminda ku ta dirigi pa Sorobon.
Buriku lo mester a sali dilanti di un motosiklista ku tabata riba e kaminda.
Esaki a pone ku e motosiklista a pèrdè kòntròl riba su motosaikel, pone ku ela baha kaminda i bai kai den mondi.
E víktima a sufri heridanan serio na altura di su kabes i rònt su kurpa.
Polis i ambulans a yega rapido na e sitio.
Paramedikonan mester a pone e víktima stabil promé ku por a transporte pa hospital.
Departamentu di polis di tráfiko ta investigando kousa eksakto di e aksidente.
Awe djamars atardi den kareda di 6:25 pm mèlding a drenta na warda di polis di un aksidente di tráfiko ku a tuma lugá riba kaya Ing Statius van Eps ku ta e kaminda ku ta dirigi pa Sorobon.


text:
Servisio di inteligensia Britániko a tuma 1000 spion nobo.
E servisio di inteligensia britániko MI-16 a amplia su kantidat di spion. Aktualmente nan ta traha ku 2500 spion, pero esaki mester bira 3500 agente sekreto den e próksimo kuater añanan segun BBC. MI-16 no a duna niun informashon tokante e spionnan. E hefe di e servisio di inteligensia Alex Youbfer a bisa ku e menasa di teroristanan islamítiko lo dura años. E servisio di inteligensia ta ópera rònt mundu pa asina protehá interesnan britániko. Eskritornan manera John le Carré i Ian Fleming ku a skibi e personahe di James Bond, a hasi MI16 famoso mundialmente.


text:
Segun un publicacion haci riba e website di Koninkrijksrelatie, entrante 2026, pues aki cuatro aƱa lo mester cuminsa bula avionnan elƩctrico entre e islanan Hulandes den Caribe. Esaki ta parti di e plan di Minister di Infrastructura y Waterstaat Mark Harbers a bisa den e nota di maneho cu el a entrega na Tweede Kamer. E ta papia aki di vuelonan comercial entre Aruba, Boneiro y Corsou.
Pa 2030 mas cu mita di e biaheronan lo mester ta biahando den avionnan electrico y na 2035 biahamento etre e islanan ta solamente abordo di avionnan electrico.
Un investigacion cu e ministerio a laga haci, ta mustra cu e islanan aki ta perfecto pa pone avionnan electronico den uzo. E distancia entre e islanan ta cortico y tin suficiente biento y solo pa carga bateria di e avionnan. Ademas, e prome generacion di avionnan electrico cu denter di algun aƱa lo ta riba mercado pa loke ta capacidad ta igual na e flota existente di e aerolineanan local di Divi Divi y EZ Air cu ta transporta mayoria di e pasaheronan entre e islanan.
Avionnan electrico no ta solamente mas limpi y ta haci poco sonido, pero mas barata. E prijs cu e ta costa ta halto, pero ta saca e placa aki bek hopi lihe debi na e poco gasto di mantencion y e fuel cu e ta uza. Economistanan ta calcula tambe cu e tipo di avionnan aki lo baha prijsnan di pasashi.
E cambio aki ta forma parti di e maneho stipula algun aƱa atras caba cu ta bisa cu denter di algun aƱa tur biahe di 500 km mester wordo realisa den avionnan electrico.


text:
Kralendijk – Erica Chirino i Rosalinda Semper Antoin, dos boluntario aktivo di Fundashon ‘Prinses Wilhelmina Fonds’, dia 1 di sèptèmber den oranan di mainta a bishitá gezaghèber Edison Rijna, pa asina gezaghèber por a hasi e promé donashon pa di e manera ei inisiá ofisialmente ku luna di sèptèmber ku ta e luna di kolekshon pa fundashon ‘Prinses Wilhelmina Fonds’.
Gezaghèber Rijna ta haña importante si tur hende por koperá pa asina por yuda kombatí e malesa kanser. Despues di a hasi su donashon gezaghèber a deseá e fundashon éksito i tambe a ekspresá e speransa ku pa hopi tempu mas nan lo sigui ku e bon trabou ku nan ta hasiendo pa Fundashon ‘Prinses Wilhelmina Fonds’.
Meskos ku aña pasá e fundashon ta hasi un yamada pa hasi tur donashon via online banking of pa hasi uso di nan mashin di swaip, pa asina tur hende por tene nan mes na e reglanan di Covid-19.


text:
Pronóstiko di tempu pa Kòrsou i bisindario bálido te djaweps mainta 6:00 o.l., 3 di novèmber 2022.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 3 di novèmber 2022.
Kompilá: djárason 2 di novèmber 2022, 05:00 o.l. (09:00 UTC).
Tempu: Shelu ta por lo general parsialmente nublá ku algu di áwaseru lokal.
Temperatura máksimo lo alkansá 30ºC i temperatura mínimo 25ºC.
Solo ta sali 06:29 i ta baha 18:10 o.l.
Bientu: Direkshon generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando te basta fuerte; forsa 5 (31 te 39 km/ora, 17 te 21 nudo).
Situashon general: Aktividat ku algu di áwaseru lo persistí den e área te parti di djaweps, komo ku un ola tropikal lo influensiá e tempu riba parti ost di Laman Karibe.
Kondishon di laman: Trankil te moderá ku altura di olanan entre 0.5 i 1.5 meter (2 pa 4 pia).
Sistemanan signifikante di wer tropikal: Tormenta tropikal Lisa ta sigui move pa wèst den direkshon di e península di Yucatan. E sistema tropikal no ta un menasa pa Kòrsou.
Fenómeno spesial: Ningun.
Perspektiva te djabièrnè mainta: Shelu lo ta kubrí ku ménos nubia durante di djaweps mèrdia pa anochi ku redukshon di chèns pa awa kai. Nos lo mira e chèns nan inkrementá un bes mas den e mardugá di djabièrnè.
Meteorólogo: Coffie


text:
ORANJESTAD, Aruba : Recientemente 18 agente policial a ricibi nan decreto gubernamental (Landsbesluit), pa cual nan a keda masha contento. Rodney Solognier tin 22 aña trahando den Cuerpo Policial y a keda promovi como “onderinspecteur” den rango y trahando na Santa Cruz. Tur su añanan den servicio di Cuerpo Policial, Rodney Solognier ta trahando na “straatdienst”, pero aworaki e fungi como “Chef van Dienst”.
Tur dia e trabou ta diferente y ta cla pa cualkier reto cu yega. Pa tin e posicion y e rango, e Polis semper mester ta un ehempel pa tur personal nobo, kendenan ta mira bo como un polis ehemplar den e trabou. Un cos cu e gusta ta pa haya un solucion pa tur cos, specialmente ora cu ta trata di hende den necesidad of cu tin un problema. Nan kier pa polis yega na un solucion rapido. Tur cos ta depende di e caso y Rodney Solognier ta haci su best pa yega na un solucion rapido, pasobra no ta tur cos por keda soluciona den un dia.
Agentenan policial cu a ricibi nan decreto gubernamental y funcion ta Rodney R. Solognier, Luiggi J.A. Tromp, Sydney A. Curiel, Alfred A.G. Vrolijk, Habib J. Gonzalez Cabeza, Alberto D. Grovell, Jerall C.A. Maduro, Sayenne N. Geerman, Rudlyn F.F. Ras, Gionel G. Solognier, Darren D. Harms, Axel R.D. Croes, Jovanka R.S. Naddall, Richinel V. J. Koolman, Aron R. A. Jansen, Akeem R. Gumbs, Francios L. Robles de Medina y Elvis A. Perez.
E entregamento di landsbesluit a bay den un ambiente ameno y e agentenan policial a ricibi esaki hunto cu nan famia.
Pa tur cu ta interesa den sirbi nan pais dor di bira Polis, e trabou ta hopi great y ta depende di e persona mes. Mester tin hopi disciplina pasobra e trabou no ta facil, unda cu mester cumpli cu hopi regla. “Bo no por bira Polis pa djis bira Polis. Bo mester mantene Bo mes na hopi regla”, asina Rodney Solognier, por lo menos un di esunnan cu a ricibi su decreto gubernamental den


text:
Un muhe inolvidabel ta un hende cu realmente sa con pa marca bida di otro hende cu e conoce. Y esaki ta netamente e tipo di muhe cu abo mester aspira pa ta. E ta esun cu e hombernan djis no por tin suficiente y pone e hendenan bay cu su pensamento, na un manera natural. No tin un manual ni un receta secreto. Pero aki tin algun herment cu por yuda bo ta riba e caminda corecto.
1. Nan tin un chispa natural di bida.
Door cu tin tanto hende cinico y negativo awendia, p’esey semper ta refrescante y memorabel pa topa un hende cu tin un sinfin di optimismo y positivismo den bida.
2. Nan ta establece e conexionnan significativo.
Conecta realmente cu nan y no djis tin interaccion.
3. Nan ta realmente amabel y cariñoso.
Un acto sincero di amabilidad, por bay leu den crea un impacto riba otro su bida. Nunca bo sa ki tipo di lucha otro hende por tin.
4. Nan ta pasiona cu algo.
Ora un persona ta indispensabelmente pasiona cu algo, e ta bira hopi dificil pa lubida. Pasion semper ta un di e caracteristicanan di mas atractivo cu un persona por tin.
5. Nan semper ta demostra persistencia y resiliencia.
E lo demostra otro cu e no ta rindi liher y ta sigui su soño- of metanan.


text:
WILLEMSTAD — Federashon Deporte i Olímpiko Kòrsou (FDOK) ta organisá pa promé bes luna di kolekta pa deporte. E meta di e kolekta aki ta pa rekoudá fondo pa diferente proyekto i plannan ku FDOK tin pa engrandese deporte aki na Kòrsou. E luna di kolekta pa deporte lo tuma lugá den henter e luna di yüni. Lo kuminsá ku un apertura ofisial riba 4 di yüni 2022 i lo terminá ku un klousura riba 30 di yüni 2022.
Siman Olímpiko Korsou
Un di e proyektonan ku FDOK tin programa ta e siman Olímpiko Kòrsou 2022 ku ta pone pa tuma lugá di 24 pa 31 di yüli próksimo. Meta di e proyekto aki ta pa krea un esfera olímpiko na kòrsou kaminda kada federashon lo organisá nan propio kompetensia lokal den un esfera estilo Weganan Olímpiko. Tur esakinan bou di guia i kordinashon di FDOK i den “partnership” ku FDDK.
Plan di desaroyo di topsport 2022 – 2026
Tambe FDOK ke ehekutá e plan di desaroyo di topsport ku tin komo meta pa den un término kòrtiku, medio largu i tambe largu krea deportistanan ku por destaká riba nivel internashonal i asina posishoná Korsou den e tòp 15 na e Weganan Sentro Amerikano i Karibe 2026 ku lo tuma lugá na Sto. Domingo.
Plan Stratégiko 2022-2024
FDOK huntu ku stakeholders ku yudansa di Innovatie & Ontwikkeling Adviesbureau a traha riba un plan stratégiko pa e temporada di 2022 pa 2024.
Pa hasi e proyektonan ariba menshoná posibel i kumpli ku e plannan, FDOK a bini ku diferente manera pa generá fondo. Un di e manera nan aki lo ta den forma di un luna di kolekta.
Apertura di e luna di kolekta pa deporte ta tuma lugá djasabra 4 di yüni 2022 di 3‘or di atardi pa 7ór di anochi riba Brionplein. Lo bai tin músika pa entretené e públiko presente. Lo bai tin tambe diferente federashonnan miembro di FDOK ku lo ta presente pa asina duna informashon di nan deporte. E ambiente lo ta unu deportivo i sosial kaminda henter famia por bishita.
Pueblo di Korsou por duna su aporte den e siguiente formanan:
- Riba djasabra 4 di yüni por akudí na Brionplein pa depositá bo kontribushon.
- Despues di e apertura di 4 di yüni, diferente deportista/ atleta i tambe coach i dirigentenan di deporte lo ta presente na diferente sitionan i establesimentunan na Korsou ku nos buzonnan pa asina komunidat kompletu por hasi su donashon durante di e luna aki.
- I si ta deseá di hasi un donashon via di kuentanan bankario di FDOK, esaki tambe ta posibel riba kuenta MCB: #22791707 i BDC: #33107701.
FDOK ta hasi un petishon na henter pueblo di Korsou pa kontribuí pa asina konhuntamente nos sigui yuda engrandese deporte riba nos isla.
Di antemano danki i FDOK ta konta ku boso sosten.


text:
KRALENDIJK – Klupnan di futbòl afiliá na FFB ku ta e federashon di futbòl di nos isla ku ta miembro di Concacaf, tin te ku 30 di sèptèmber pa entregá e dokumentonan korespondiente. Siman pasá a bin na publisidat e echo ku tin mayoria klup di futbòl ku no a entregá nan dokumentonan pa ku “Club License” ku tur klup tin ku entregá pa kada temporada o sea kada kampionato. E aña aki te ku awó ta algun klup so a entregá di kua algun parti di e dokumentonan.
Te ku siman pasá di akuerdo ku nos informashonnan, tabata tres klup so di e 10 klupnan afiliá na FFB a entregá dokumentonan, unu a entregá parti di esakinan i segun nos informashonnan, e siman aki lo entregá tambe e lokenan ku falta i kumpli ku e eksigensianan tokante esaki.
Pero nos ta sinti falta di 6 klup mas ku tin ku entregá esaki na ofisina di FFB i tambe por manda esaki via mail.
Dokumentonan;
- Kopia di statuto (si no a entregá esaki anteriormente).
- Kopia diploma di “coach”nan, asistente di coach i coach hubenil.
- Kopia di lista madre di hungadó.
- Club budget den format di excel.
- Club general form.
- Club infrastructure form.
- Club finance form.
- Club youth development form.
- Plan di desaroyo di hubentut.
Si tin kualke pregunta tokante esaki, e klupnan por tuma kontakto ku sr. Steven Cicilia òf sra. Jehan Pourier na ofisina di FFB sentro du siudat.
Sr. Steven Cicilia ta Club License Manager.


text:
Oranjestad, Aruba: Siman pasa a tuma lugar negociacion pa un CAO nobo cu tabata sumamente exitoso pa e compania estatal Fuels Marketing & Supply Aruba N.V.
Durante 5 dia a tuma lugar e negociacion intensivo pa un CAO nobo mirando cu esun anterior a yega su final na Mei di e aña aki. “E negociacion a bai den un ambiente hopi ameno. Nos tabata hopi transparente cu otro caminda nos a brinda e sindicato informacion nan specifico referente nos compania”, Gina Maduro HR, Training & Development Manager di Refineria di Aruba N.V. ta splica.
Desde 1 di October 2016, e departmento cu antes tabata resorta bou di Refineria yama Valero Marketing & Supply Aruba a converti den un compania estatal cu e nomber Fuels Marketing & Supply Aruba N.V. Na aña 2014, IOWUA a sera e ultimo CAO cu Valero Refinery pa e trahadornan cu tabata resorta bou di Refineria. E cambio di mas grandi awor ta cu a enfoca riba e compania estatal embes di e Refineria. E CAO a conoce cambionan structural y den formato. Adicional a percura pa simplifica e lenguaje di e CAO pa asina un y tur por compronde e contenido un poco mihor.
Sr. Tito de Cuba un experto den leinan laboral di Aruba y HR Consultant den region, a keda aserca pa RdA pa forma parti di e negociacion y tabatin un rol crucial. Sr. Tito de Cuba ta comenta cu un CAO ta un instrumento pa e trahadornan, unda ta stipula nan derechonan y tambe nan obligacionan. “Locual pami a resalta den e negociacion aki ta e sinceridad y comprension di ambos partido pa yega na un meta cu lo beneficia tanto e empleadonan como FMSA”. Durante e ultimo dos dianan a concentra riba e programanan y beneficionan di e trahadornan, unda tambe a hasi differente ahuste. Di parti di IOWUA Sr. Boy Anthony ta splica cu a pone enfasis riba e beneficionan secundario y tambe riba opportunidad pa futuro. Por ultimo a discuti e salarionan, unda a tuma den consideracion cu ta trata aki di un compania nobo.
Diabierna mainta pa 11or, a yega na un acuerdo caminda e miembronan di IOWUA a vota na fabor di e CAO nobo. A concretisa esaki na momento cu tanto e team negociador pa FMSA acompaña pa Sr. de Cuba y representatenan di IOWUA a firma e CAO cu tin un valides pa e siguiente 4 añanan. Alexander Hoek Operation Superintendent di FMSA, John Daal Aviation Supervisor di FMSA y Gina Maduro HR, Training & Development Manager di RdA, ta forma parti di e team negociador, acompaña pa Sr. de Cuba y representante di IOWUA den persona di Sr. Boy Anthony. Sr. Boy Anthony ta finalisa bisando: “Tabata un placer di por a forma parti di e negociacion cual ta e prome biaha hunto cu e team di RdA. E cooperacion a crea un situacion al estilo win win y por spera un bon relacion di trabou den futuro entre RdA, FMSA y IOWUA”.


text:
Asistencia na companianan mediano y chikito tambe ta wordo prolonga
Den un discurso nacional diadomingo anochi, Premier Evelyn Wever-Croes a trece trankilidad y duna perspectiva. Durante e discurso Premier a anuncia cu Gobierno di Aruba ta prolonga subsidio di salario, FASE y e asistencia na companianan mediano y chikito.
Premier Wever-Croes a splica cu Gobierno di Aruba ta sigui den negosacion cu Hulanda pa por yega na financiamento di e fondonan cu Aruba tin mester awor pa por surpasa e crisis y pa cuminsa reconstrui nos pais. “Nos no ta di acuerdo cu otro tur ora, pero e negosacionnan ta bayendo bon, den ambiente di respet”, tabata palabranan Premier Wever-Croes.
Mientras tanto Gobierno di Aruba a logra financia 170 miyon florin localmente a traves di e bononan cu a wordo emiti. Premier a gradici tur esnan cu a cumpra e bononan, pasobra por a nota cu e interes bou di nos localnan ta grandi pa e bononan, y esaki ta di aprecia.
“Esaki ta duna nos e espacio financiero pa por cumpli cu e debernan di Gobierno pa por garantisa entre otro cuido medico, siguridad, enseñansa”.
“Y awe mi por anuncia cu Gobierno ta prolonga FASE, subsidio di salario y e asistencia financiero na empresanan mediano y chikito. E facilidadnan aki na sector priva, ta wordo prolonga cu 3 luna, te cu december. Pues esnan cu ta depende di FASE y di subsidio di salario por ta trankil, pasobra esakinan ta wordo prolonga te fin di aña. Mescos ta conta pa e sosten di 4000 florin pa cuartal pa empresanan mediano y chikito. Danki na e colaboracion di Minister di Finansas y Minister di Asuntonan Social, nos ta logra trece trankilidad den comunidad pa e lunanan nos dilanti, mientras nos ta traha pa nos economia pick up bek”.
Premier a garantisa cada ciudadano di pais Aruba cu su coleganan minister y e, lo sigui lucha pa trece siguridad y trankilidad bek, y lo no descansa, te ora Aruba sali di e crisis aki.
Premier na final a pidi pa nos ta mas tolerante cu otro y caminda cu mester, ban duna otro un man. Y maske por diferencia di opinion riba algun asunto, pa ban para hunto pa hiba nos pais padilanti.
“E pais aki ta di NOS, di NOS tur, y ta nos tur mester hiba e pais aki padilanti. Ban pone nos diferencianan un banda y desde awor nos agenda ta uno so: PROGRESO DI ARUBA”, Premier Evelyn Wever-Croes a expresa.


text:
Departamento di Aduana Aruba ta informa na tur persona of negoshi cu ta hasi importacion di mercancia cu frecuencia sea ta pa nan mes of pa negoshi pa tuma bon nota di lo siguiente:
Ta obligatorio pa duna persoonsnummer di persona cu ta hasi importacion of persoonsnummer di e negoshi concerni na e Customs Broker.
E Customs Broker na su turno lo usa e persoonsnummer di e persona of e negoshi importado pa asina hasi e declaracion di aduana (Douane Aangifte) den e sistema digital di Asycuda World.
E persoonsnummer ta ser otorga door di Departamento di Impuesto (Belastingkantoor).
Pa tur esnan cu ta hasi importacion pa negoshi, mester tene cuenta tambe cu e negoshi mester ta inscribi na Camara di Comercio (KvK).
Departamento di Aduana Aruba ta spera cu tur persona y negoshi a tuma bon nota di e aviso aki pa asina no surgi ningun inconveniencia.


text: Recientemente Minister Maduro a combersa cu e artista Ivan alias Caleto di Worldbeat Records Aruba pa haya sa mas di e proyecto nan nobo cu e ta trahando riba nan. Ivan ta haciendo un trabou hopi bunita pa documenta y conserva e musica di Aruba y Caribe. Cas pa cas Ivan ta pasa pa asina busca informacion riba e musica cu a yega ta resona antes den nos casnan na Aruba. E bunita ta cu Ivan ta conserva e piesanan aki door di hinca nan den un bachi moderno pa asina e hoben nan tambe por cera conoci cu e musica cu ta forma parti di nos cultura. Aña pasa mes Ivan a compila e musica di Cah’i Orgel di sr. Buchi Boekhoudt y a haci esaki accesibel via un album vinyl y memory stick. Ivan a presenta esaki durante un atardi musical teni na Aruba Experience na unda musica di Cah’i Orgel a resona. Minister Maduro ta spera di pronto por mira mas produccion di Ivan alias Caleto di Worldbeat Records Aruba. Danki Ivan pa kere den Aruba.


text:
Diaranson 22 di Mei 2019 a tuma lugar den Compleho Deportivo Frans Figaroa na Noord e semi final di Aruba su Futbol Division Junioren U 20 entre e Naranjadanan di Sta Cruz Estrella contra di e Uptown Boys nan di Brazil Jrs.
Un wega hopi importante pa ambos equipo pa motibo cu e ganador lo clasifica pa hunga e gran final contra di e equipo di Britannia. Mester bisa un tremendo wega caminda ambos equipo a bin todo por todo pa bai cas cu e victoria.
Na cuminsamento di wega riba un tiro di skina dilanti e gol di Brazil Jrs e hungador #10 di Estrella ta gara e bala cu su man y naturalmente refree Peer Bastiaans no ta basila y ta dune un kaarchi geel. Den un atake di e equipo di Estrella pa ser exacto na di 24 min di wega riba un pase di Trevor Farro pa Jeanpierre v/d linden ta logra habri e marcador pa asina Estrella bai ariba 1-0. Brazil jrs ta sigui pone basta preshon riba e equipo di Estrella pero no por a habri e marcador. E prome 45 min nan di wega ta termina cu e score di 1-0 na fabor di Estrella.
Den e prome minuut nan di e segundo parti e equipo di Brazil jrs ta sigui pone preshon pero no por a anota e gol. Estrella ta cuminsa haja espacio y na diferente oportunidad ta casi amplia e score pero ta e portero di Brazil jrs ta trece salbashon. Na di 83 min di wega riba un tiro di skina pa e equipo di Estrella e bala ta reboltea dilanti gol caminda cu Mairon Tromp no ta basila e ta deposita e bala den net pa asina tambe sella nan clasificashon pa e gran final di Aruba su futbol Division Junioren. Estrella ta bai cas cu e victoria di 2-0 riba e Uptown Boys nan di Brazil jrs.
Nos Mester bisa aserca un tremendo trabow di e cuerpo di arbitro cu a dirigi e wega bow mando di e veterano Peer Bastiaans. Segun schedule e gran final lo tuma lugar Dialuna 27 di Mei pa 8 or den CDGT na Dakota entre Estrella contra di Britannia. Nos kier a desea ambos equipo tur clase di EXITO pa e gran Final.


text:
Director di Departamento di Aduana, sr. Roderick Croes, den compania di Minister di Finansas, sr. Angel Bermudez, Management Team y empleadonan ta introduci sra. Marilyn Wout oficialmente como e relacionista publico di Departamento di Aduana.
Sr. Croes ta relata cu den cuadro di innovacion y comunicacion como e elementonan principal pa un organisacion por sigui avanza ta mas cu necesario pa tin un bon comunicacion interno y externo.
Den cuadro di mehora e comunicacion y relacionan externo y tambe pa streamline tur contacto cu prensa a apunta Marilyn Wout como e relacionista publico di douane. Na mesun momento ta informa tur medio di prensa cu Marilyn ta e unico persona ademas di e director y/of otro persona apunta pa e director cu ta autoriza pa communica cu tur media tocante topiconan di desaroyonan tanto interno como externo na nomber di Departamento di Aduana.
Sra. Marilyn Wout ta fungi pa algun tempo caba como Management Assistant, ta carga diferente tareanan y ta envolvi den diferente projectonan den e area di comunicacion. E tarea principal di Marilyn ta asisti e director pero tambe pa zorg pa e comunicacion interno y externo sosode riba un manera completo, transparente, structura y frequente usando diferente medionan di comunicacion.
Un bon comunicacion ta start internamente den organisacion y ta expande su mes na su clientenan, partners y demas stakeholders.


text:
Como fundamento di bon gobernacion
POR E Forsa Nobo a mustra na diferente ocasion di ta innovador. Un lista forma cu personanan cu experiencia amplio den politica y alabes pa mas cu 80% candidato e lista ta consisti di personanan nobo den politica. Personanan experiencia den diferente ramo y cu vision pa sirbi pueblo di Aruba. Pa pueblo por haya un bista di locual ta e contenido di e plan di gobernacion di POR ‘Vision 17-21 Hunto Nos Por’, ta continua cu e serie di articulonan enofcando riba e contenido.
Educacion
Nos di POR ta para pa un educacion gratuito, di calidad y oportunidadnan igual pa tur alumno, mehora e prestacion y motivacion di nos maestronan, introduci e sistema di “assesment testing”, modernisa e curriculum y expande orario escolar. Sinembargo mester revisa e berdadero necesidadnan infrastructural y soluciona e problema di drop-outs. Mester mehora e conexion entre enseñansa profesional y mercado laboral y crea oportunidadnan igual. Reforsa departamento di enseñansa, introduci “medezeggenshapsraden”, fortifica structura di cuido y mehora enseñansa special y riba nivel superior mester incentiva universidadnan pa establece nan mes na Aruba.
Economia
Nos economia ta stagna, nos meta ta pa mehora clima di inversion na Aruba y stimula un economia basa riba solucionnan innovador. Un economia competitivo y diversifica cu realmente ta contribui na e calidad di bida di tur ciudadano, e revolucion economico ta e centro di nos propuesta! Tambe pa logra un turismo di calidad, un desaroyo regional di San Nicolas, un flexibilisacion di e sistema di pensioen y cu tur esakinan fortalece e posicion di e consumidor.
Pa loke ta labor; aumenta salario minimo pa compensa un eventual efecto inflacionario di e reforma fiscal.
Finansas publico
Nos ta busca reduccion di nos debe nacional. Mester reduci structuralmente gasto di gobierno, aumenta entrada di gobierno a traves di un reforma fiscal y urgentemente mehora e control financiero y transparencia cu mester bay cu ne. Meta ta, pa sanea finansas publico.
Integridad, transparencia y bon gobernacion
Como fundamento di bon gobernacion por ta propone accionnan concreto pa logra un nivel halto den calidad di gobernacion. Nos lo actualisa y implementa rapport calidad, nos lo introduci e ley di financiamento di partidonan politico. Lo reforsa ARA y CAD. lo de-politisa maneho di personal di gobierno y reforsa e procedimentonan di e destahonan publico mientras cu lo institui oficina di integridad, promocionando asina e cambio di cultura politico.
Cultura
Cultura ta un parti importante di e fundeshi di un sociedad y como tal e merece tur e atencion. POR lo implementa educacion social, lo rescata informacion cultural y lo salvaguardia nos herencia tangibel y intangibel. Nos lo crea mas fondo pa stimula sector cultural, lo percura pa e sector aki ta parti di e revolucion economico y lo promove cultura como parti integral di nos producto turistico.
Sector primario
Un parti integral di nos comunidad Arubiano ta nos sector primario y POR ta para pa un mehoracion di e posicion di e piscado, cunukero y criado di bestia por medio di stimula sector primario sostenibel, mehora maneho di tereno destina pa agricultura y intensifica programa di construccion y renovacion di pier. Tambe lo reforsa Santa Rosa, lo implementa ley di incentivo fiscal pa sector primario, lo regula piscamento cu harpoen, lo soluciona e problema di awa pa agricultura y lo introduci agricultura na scolnan
Transporte
Pa loke ta transporte, POR su meta ta pa mehora conexion y transporte aereo, maritimo y terestre. E forma cu nos lo logra e obhetivo aki ta pa medio di actualisa leynan di aviacion, reforsa departamento di aviacion civil y sostene e plan di inversion di aeropuerto y servicio di trafico aereo. Primoridial ta mehora e conexion entre Aruba, Corsou y Boneiro y sondea e posibilidad pa bin cu un aerolinea nacional. POR den e proximo gobernacion ta bay implementa e rapport “maritieme toekomst” van aruba y lo sigui amplia turismo crucero.
Cu e articulonan aki at spera di informa esnan cu pa un of otro motibo ainda no tabatin acceso di POR su plan di gobernacion. Esaki ta disponibel riba Facebook di POR E Forsa Nobo y ta completamente gratis. Por habrie riba cellular, tablet of computer.


text:
Ministernan di Finansa di Sint Maarten i Kòrsou den siman di 4 di sèptèmber 2016 a hiba kombersashon ku Embahador di Reino na Washington D.C. Estádos Unídos tokante di e trayekto inisia pa ku e relashon ku bankonan korespondiente esta “Corresponding Banking.”
E Embahador di Reino a informá e Ministernan ku Estádos Unídos ke duna kontenido na koperashon pa resolvé e problemátiko ku tin pa loke ta trata relashon den Correspondent Banking. Di e forma aki huntu ku Reino por atendé e elementonan prinsipal den e problemátiko aki.
Ámbos Minister a bai di akuerdo ku e aserkamentu, kaminda ta duna kontenido na e koperashon entre Reino i Estádos Unídos.


text: Kralendijk– Resientemente antisosialnan a bora tayer di diferente vehíkulo ku tabata stashoná den un kurá pegá ku e kompania “La Vaquita Veloz”, situá na Kaya Industria. No ta konosí ken a kometé e fichoria. Simplemente hende sin eskrúpulo ta kana hasi kos kreando problema innesesariamente pa otro hende. E vehíkulonan ta propiedat di “Voyager Carrental and Tours”. E propietario Sr. John, huntu ku su tim ta traha duru tur dia di nobo pa brinda e mihó servisio. E hende ku por a tuma nota di algu ku a sosodé den e área relashoná ku e boramentu di tayer di outo na e sitio menshoná, por fabor yama pa informá nos na: 7004123. Tin rekompensa pa esun ku duna e informashon ku por kondusí na esnan responsabel.


text:
Oranjestad, cu yen di entusiasmo Rotaract Club of Aruba ta invitabo pa pasa Dyon Center y aporta na e campaña di Back to School
.
Back to School ta un proyecto anual di Rotaract club of Aruba, unda miembronan ta colecta articulonan di scol pa muchanan menos afortuna. Dia 12 di augustus Rotaract Club of Aruba su proyecto di Back to School lo culmina cu un dia divertido y educativo pa e muchanan. Akinan cada mucha lo ricibi nan pakete prepara especialmente pa nan.
Rotaract Club of Aruba kier duna muchanan den necesidad e posibilidad pa cuminsa e aña escolar cu tur e tools necesario pa un aña escolar exitoso. Pa haci esaki posibel, miembronan ta colectando articulonan di scol dilanti di entrada di Dyon Center. Articulonan cu miembronan ta colectando ta entre otro tas, potlood, pen, schrift, slijper, lineal, mappen, etui y gum.
Clientenan di Dyon Center por cumpra materialnan di scol y entrega esakinan na e voluntarionan para na entrada. Ademas di esaki, personanan tambe por entrega placa efectivo cual Rotaract lo usa pa cumpra uniform, keds y varios otro articulonan pa e muchanan.
Miembronan di Rotaract Club of Aruba lo tey presente na Dyon Center e weekend nan venidero dia 29 di juli y 5 di Augstus for di 9’or di mainta pa 3’or di atardi – Pa mas informacion tocante Rotaract Club of Aruba su campaña di Back To School por bishita nan Facebook page of contact nos libremente via nan e-mail rotaractclubaruba@gmail.com.
Rotaract Club of Aruba di antemano kier a gradici tur cu a participa den campaña di Back To School, especialmente na Dyon Center. Sin boso ayudo, Rotaract no por juda e muchanan menos afortuna cuminsa scol cu tur material pa tin un aña escolar exitoso.


text:
Oranjestad-Minister di Turismo, Transporte, Sector Primario y Cultura, Otmar Oduber a reuni cu Arubus pa asina aki stipula e introduccion di ‘parkeermeters’ den centro di Oranjestad. Gobierno di Aruba a tuma e decision cu Arubus lo ta encarga cu e areanan di parkeo aki.
Durante e reunion aki cu Arubus, a conta cu e presencia tambe di DOW, Wetgeving y Polis, y asina a cuminsa finalisacion pa cu e planificacion pa loke ta un di e seccionnan nobo di Arubus, cu lo bira e parti di ‘parkeermeters’, y cu lo carga e nomber di Aruparking. A pone como fecha cu pa promer di december 2014 e implementacion di e “parkeermeters” lo mester cuminsa den centro di ciudad y por logra pa januari 2015 implementa esaki den area di Palm Beach pa esaki por ta den funcion.
Minister Oduber a indica cu pa haci esaki posibel ta rekeri di hopi cambionan cu mester tuma lugar y mester defini cua ta e areanan cu lo bay pone ‘parkeermeters’ y mester combina esakinan cu ‘parkeer garages’. Tin hopi elementonan importante cu mester tuma cuenta cu ne prome cu inaugura un proyecto di e maginitud aki. Lo mester percura pa e trahadonan cu ta traha serca, mester tuma e areanan cu tin vivienda na cuenta y tambe mester bin cu areglo special pa esnan cu ta traha den vecindario y pa esnan cu ta usuario continuo, unda lo mester pensa den e direccion di tarifanan special pa e grupo aki.
E mandatario a splica cu di otro banda mester percura pa e infrastructura di e areanan unda ta bay introduci ‘parkeermeters’ ta bon. Si mira centro di ciudad e infrastructura ta basta bon y lo por ubica esaki, pero rond di e area hotelero por mira claramente cu tin 50% di trabou di infrastructura cu lo mester tuma lugar y lo cuminsa trabounan pa mehora e area aki den comienso di otro aña. Pa asina aki por tin den e promer cuartal di 2014, un 100% di ‘parkeermeters’ den operacion.
E preparacion di tur esnan cu lo bay traha cu Aruparking ta hopi importante y lo mester ta na su lugar na momento cu e trabounan cuminsa, mientras ta warda riba e yegada di e 2 edicionnan nobo pa Arutram. Asina aki Minister di Transporte a señala cu e introduccion di ‘parkeergarages’ y mescos e parkeo y e accesibilidad di ‘parkeermeters’ lo haci e fluho den centro di ciudad hopi mas facil.


text:
ORANJESTAD,Aruba
Parlamentario Endy Croes a keda hopi impresiona cu e Manifestacion Cultural organisa pa Minister di Cultura Xiomara Maduro y su team iniciando asina dia 24 di januari anochi riba Plaza Libertador Betico Croes e celebracion di Dia di Betico.
Pa varios aña tin Manifestacion Cultural e anochi di 24 di januari anticipando Dia di Betico cu ta 25 di januari. Sinembargo e aña aki Gobierno di Aruba y e Minister encarga cu Cultura Sra. Xiomara Maduro hunto cu su team organisador y Departamento di Cultura a haci un trabou sublime. Hunto a bin cu un contexto completamente diferente.
Despues di apertura y un discurso elocuente di Minister Xiomara Maduro mesora Grupo di Betico acompaña pa un cantidad di profesionalnan y maestronan riba fio y diferente otro instrumento musical a inicia cu e concierto. Grupo di Betico a brinda un espectaculo y un concierto di un nivel halto nunca bisto. Un publico masha masha grandi a goza pa mas di 2 ora largo none stop di e bunita show aki cual porcierto tabata hopi agradabel cu cancionnan popular den nan contexto unico.
Ki bunita tabata pa mira un di e pioneronan di tempo aya di “Betico y su Grupo” ainda activo riba stage awor cu “Grupo di Betico” esta Maiky “Mo Maiky” Croes na edad di 89 aña deleitando publico cu ambiente y e mes gosando. Alabes Grupo di Betico tabata tin cantantenan invita manera Zaina Falconi y Margareth Marin. Aruba su idolo Jeon a subi y a presenta su cancion di fin di aña. Cerando cu Claudius Phillips “Might Talent” kende a subi presenta “Bonconco” cu Grupo di Betico den un ambiente unico.
Tanto maestro Franklin Granadillo a dirigi e orkesta compartiendo cu e hoben talentoso di Aruba Jaydrick Croes kende como hoben tabata tin e tarea pa dirigi un grupo di profesionalnan y a haci’e na un manera unico.
Parlamentario Endy Croes ta bisa cu e ta hopi orguyoso di nos talentonan. Plaza Libertador Betico Croes tabata yena cu tentnan cu cumindanan crioyo y un masa di hende nunca visto a duna asistencia y balor na e celebracion aki. Segun Parlamentario Endy Croes esaki ta un di e celebracionnan mas grandi y un concierto di mas bunita cu lo bay den historia como e stempel pa cu Manifestacion Cultural. Danki Pueblo pa sali celebra. Danki na Dje. Danki Betico.


text:
Den cuadro di e acontecimiento cu tin rondo di Corona Virus COVID-19 management di PFTSA kier a informa lo siguiente.
PFTSA como compania responsabel y como proteccion di tanto e empleado nan y cliente nan ta informa cu por lo pronto lo ta sera pa publico te proximo aviso. Tur cliente cu tin un cita caba, esaki ta wordo posponi. Tur cliente cu tin pregunta relaciona cu pension of hypoteca por comunica cu PFTSA di e siguiente manera:
Telefon: 582-4499
WhatsApp: 592-5613
E-mail: [email protected]
Tuma nota cu tur actividad nan di PFTSA lo continua normalmente. Esaki pa garantisa cu PFTSA ta cumpli cu su deber nan na tur participante nan y pensionado nan.
Conseho en general:
Di acuerdo cu DVG, Gobierno di Aruba y World Health Organization PFTSA kier a conseha publico en general pa tuma e medida nan di precaucion. Corda laba man continuamente. Evita e contacto fysico innecesario y desinfecta bo man continuamente. Evita ta den publico of grupo grandi si esaki no ta necesario. Hunto como pueblo di Aruba lo combati e virus aki.


text: ORANJESTAD: Diasabra ultimo den compania di famia, amistadnan y invitadonan sr. Dito Koolman a celebra su 70 aña di edad. Minister Endy Croes a pasa sorprende sr. Koolman na su residencia na Papilon pa felicite riba su dia special, su fecha natal. Un fiesta yena cu ambiente, un celebracion di 70 aña maraviyoso y ameno di kita sombre. Pa yega edad di 70 aña sigur ta un bendicion grandi, añanan di experencia, conocemento den bida y ta traspasa esaki sigur pa siguiente generacionnan. Minister Endy Croes ta gradici sr. Dito, esposa Imelda y famianan presente pa cu e invitacion aki, na un ocasion asina special, celebrando bida. Masha pabien Dito y hopi aña mas di bida y salud.


text:
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e…
Salu Positivo
Investigadonan a hanja sa ku hende no ta solamente interesa den nan salu fisiko. Nan ta hanja un bida jena ku nifikashon tambe hopi importante. Bo ta sintibo kontentu of bo ta sintibo bo so? Bo tin mester di kuido mediko of hendenan den bo bisindario ta judabo? Importante ta pa abo sintibo salu i jena ku energia na e manera ku ta pas serka bo. “Salu Positivo”. Salud ta mas ku NO-TA-MALU. Kon nos…
Problema ku drumimentu?
Bo tin problema pa pega sonjo anochi, bo ta lanta mei anochi of bo ta lanta hopi tempran? Si bo ta eksperensia esaki probablemente bo ta sintibo kansa den dia i tambe bo no por concentra bon den dia. Tene un diario di drumi(slaapdagboek) por judabo hanja sa e motibu dikon bo no por drumi anochi. Si bo ta interesa den hanja un formulario komo ehempel ku bo por usa komo bo diario pa jena…
BURN-OUT: Origen, Sintomanan, Tratamentu
Burn-out ta ora un persona ta emoshonalmente kansa i ta sinti su mes majoria biaha reserva of ta wordu irita lihe dor di otro hende. Un persona ku burn-out tin tiki o ningun energia pa hasi hasta tareanan simpel. Un burn-out ta origina por ehempel dor di: • Stress di trabou • Problemanan den esfero priva • Un evento cu tabatatin un impakto enorme(por ehempel: ontslag) Bo por rekonose un burn-out por ehempel dor di:…
Moveshon pa diferente motibu ta bon pa bo salu.
Aki un par di motibu dikon moveshon ta bon: • Movement regular ta baha e risico riba por ehempel atake, diabetis, kanser na tripa o preshon haltu • Moveshon regular ta judabo tene bo peso riba nivel • Moveshon ta bon pa bo wesunan, muskulonan I skarnirnan • Moveshon ta judabo ku bo salu mental Personan cu ta move hopi tin un mihor imagen di nan mes i no ta sufri di angustia I depreshon.…


text: Diasabra anochi a drenta informe di un accidente cu hende herida riba e caminda di Oranjestad pa Tanki Leendert, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di un Honda Crosstour biniendo for di Sero Patrishi a subi caminda sin duna preferencia na un Ford S.U.V. esaki a dal den su banda y mande riba un palo di luz y despues den cura di cas kibrando meter di awa otro banda di caminda. Debi na e impacto e ocupantenan di e Ford a resulta herida y tabata keha di dolor di pecho. Na yegada di e ambulans nan a atende e victimanan. A pidi presencia di ambos W.E.B. y ELMAR na e sitio ya cu e Honda a bay dal den palo di lus prome cu ela bay otro banda di caminda den e cura di cas kibrando un meter di awa. Segun declarashon di ocupante di e Ford e Honda lo a subi caminda sin para na e crusada.


text:
A haña 16 kurpa sin bida na México
Den dos estado na México a haña diesseis kurpa sin bida. Segun outoridatnan mexicano tur e mortonan ta relashoná violensha.
Na Michoacan a haña nuebe kurpa den i banda di un pickup kimá, no muchu leu di un komplejo di tuberia di petroli. Hustisia ta suponé ku ta víktimanan di un guera di gèng entre ladronnan di kombustibel. E otro shete mortonan tabata den un pueblo pegá, yamá Guerrero. Ta trata di un famia, bou di kua dos mucha. Nan tur a keda tirá. Asesinato ta algu diario na México. Segun sifranan ofisial aña pasá tabatin 20.525 kaso di asesinato.


text:
Durante fin di siman ultimo a keda conoci cu polis a mester bay pa cierto night club of barnan cu cumplimento di orario di ciere no a wordo acata. Ademas tambe mester a atende algun grupo cu aglomeracion di hende na otro luganan, cu ciudadanonan mes a considera como ‘luga di fiesta den e normal nobo’.
Manera Gobierno di Aruba a duna di conoce den ultimo simannan, fasenan di reapertura di economia a cuminsa paso pa paso, loke a causa cu barnan y night club a cuminsa ricibi nan clientenan pa ‘dal un par di drinks’ y sali di cuarentena.
Diasabra ultimo no tabata diferente, specialmente pa algun luganan aki cu a keda habri despues di e ora estableci pa su ciere. Un di nan tabata un cu ta keda ubica na General Aviation Terminal y cu unidad motorisa di polis a bay cera e luga y duna un boet pa e persona encarga di e establecimento. Segun algun website local a keda conoci cu e luga aki a wordo cera despues di 11or di anochi y ta un luga priva, na unda e hendenan por drenta cu carchi di miembresia.
Asina mes a por a mira den otro luganan na aire liber, por ehemplo, ex Bushiri Hotel na unda personanan ta reuni pa celebra y comparti cu amigonan sin tuma medidanan di precaucion pa distanciamento social.
Prome minister Evelyn Wever-Croes a menciona dianan pasa durante un conferencia di prensa cu aunke Aruba ta liber di Covid-19, tur persona mester mantene medidanan di precaucion manera distanciamento social, tene cuenta cu tur instruccion cu a duna, pa motibo cu segun e mes a sigura, no por duna garantia cu e virus no ta aki mas. P’esey ta keda den cada ciudadano pa tene distancia cu otro y no haya cu e mala suerte cu un persona por traspasa e virus.


text:
Sports
Home Sports
Oro pa e Arubiano Chiara Petrocchi durante weganan SurAmericano na Santiago
Oranjestad - Diasabra anochi Comite Olympico Arubano a pone ariba nan Face Book cu e Chiara Petrocchi a gana medaya di oro den Teakwondo. Esaki...
Ekiponan a cuminsa train pa campeonato di futbol di Arubaanse Voetbal Bond Deportivo Nacional...
Nan lo haci tur posibel pa mantene nan titulo di campeon! ORANJESTAD, Aruba: E campeonato 2017-2018 di futbol di division honor ta bay cuminsa y...
Panamá lo bira sede pa weganan di Centro America y di Caribe na 2022
Panama - E instututo di Deporte Panameño, a informa cu Panamá a wordo designa como e sede di e 19 Weganan Centroamericano y...
Jewell Illidge, Nishon Dunlock, Dudi Perez, Rasheed Lowe, Zahyon Klabér y Micheal Noel a...
Diasabra ultimo a tuma luga e di 8 Aruba Caribbean Cargo Taekwondo Cup na Centro di Bario Brazil cu participacion di e siguiente scolnan di...
Malta Balashi a batisa uniform nobo di Rockets Organization
ORANJESTAD, Aruba: E team di baseball Rockets Organization a batisa nan uniform nobo y a haci esaki conhuntamente cu nan sponsor di hopi aña...
Dr. Guaicaipuro Jimenez presidente di ARTBO a dispidi di e atletanan cu a biaha...
Dialuna mainta e 3 rumannan Klabér a biaha pa Las Vegas pa participa na e President’s Cup cu ta un campeonato G2. Jourdé Klabér a...
Brazil Taekwondo Stichting a sali Best Team na e di 8 Aruba Caribbean Cargo...
Diasabra a tuma luga e di 8 Aruba Caribbean Cargo Taekwondo Cup organisa pa Brazil Taekwondo Stichting cu participacion di 5 scol di Taekwondo y...
San Nicolas Taekwondo Center ta cla pa e di 8 Aruba Caribbean Cargo Taekwondo...
Master Eric Barry di San Nicolas Taekwondo Center hunto cu su coach Shaul Illidge a prepara nan team pa e di 8 Aruba Caribbean...
Brazil Taekwondo Stichting su team ta cla pa e di 8 Aruba Caribbean Cargo...
Diasabra awor dia 30 di September ta tuma luga e di 8 Aruba Caribbean Cargo Taekwondo Cup na Centro di Bario Brazil y e...
Brazil Taekwondo Stichting su team ta cla pa Las Vegas.
Brazil Taekwondo Stichting su team a dale duro den fin di siman na Grape Field. Awor nan ta preparando pa e President’s Cup cu ta...


text:
UTS NO ta duna number di telefòn di kliente na niun partido polítiko
Resientemente vários kliente di entre otro UTS a tuma nota di mensahe di partidonan polítiko ku nan ta risibí riba na telefòn sin a duna outorisashon pa esaki. Den un komunikado UTS ta splika ku nan a tuma nota di reklamo di klientenan ku ta kere ku UTS ta dunando sierto partido polítiko nan numbernan di telefòn pa nan hiba nan kampaña polítiko.
Esaki NO ta kuadra ku realidat. UTS no ta kontribuí den ningun forma ku esaki. E partidonan polítiko ta hasi uso di sierto sistemanan di robòt, ku purbando tur posibel kombinashon di number ku eksistí i wak kua ta pasa òf no. Sea ta yamada, via WhatsApp òf SMS. UTS no tin ningun influensia riba esaki i tampoko por kontrolá esaki.
Pa UTS, privasidat di su klientenan ta algu hopi sagrado i semper lo perkurá pa protehá esaki.


text:
Diasabra atardi, Gobierno di Aruba hunto cu Parlamento di Aruba a conmemora 1 aña di Covid na Aruba. Esaki a tuma luga dilanti di Bestuurskantoor na unda cu a tuma luga un ceremonia floral pa recorda e 78 personanan cu a perde nan bida den e aña aki na Aruba pa motibo di Covid.
Despues cu Ministernan di Gabinete Wever-Croes y Parlamentarionan di nos pais a pone flor den lama pa conmemora esnan cu a fayece di e pandemia aki y a cende candela di un antorcha pa recorda e impacto di Covid riba nos pais, Prome Minister a duna un discurso y a desea forsa na tur famia cu a pasa den e dolor aki.
Despues di e ceremonia cu a tuma luga dilanti Bestuurskantoor, a sigui un programa special di un resumen di e aña cu a pasa y di oracion pa brinda sosten y forsa na tur famia cu a pasa den e tristesa grandi aki. Por mira e programa aki riba pagina di Facebook di Gabinete Wever-Croes.
Prome Minister Evelyn Wever-Croes: “Nos a experiencia momentonan hopi duro, pero e bunita tabata e solidarismo cu nos comunidad a demostra. Cu mas determinacion cu nunca nos lo bringa e pandemia aki, pa Aruba por progresa. Pasobra nos ta stima nos mes, nos ta stima nos famia y nos ta stima Aruba.”


text:
Kralendijk- Miembro di Konseho Insular i lider di Partido MPB ta di opinion ku mester sera hende ku ta yega Boneiru ku un tèst di Covid falsifiká. Esaki Tjin Asjoe a trese dilanti den un reunion di Komishon Covid den Konseho Insular djarason anochi.
Tjin Asjoe a hasi su remarke despues ku gezaghèber Edison Rijna a bisa ku -te asina leu- ta djis nenga hende ku ta yega ku tèst di Covid falso entrada riba e isla.
“Na mi opinion esaki no por” asina Tjin Asjoe a bisa. Tjin Asjoe agregá ku hende ku ta yega ku tèst falsifiká ta empeligrá bida di otro hende. “No por ta, ku e úniko konsekuensia pa e hendenan aki ta ku nan no por drenta e isla, ora nan wòrdu gará ku un tèst falsu”.
Reto
Gezaghèber Rijna a bisa ku e ta komprondé sintimentu di Tjin Asjoe, pero ku tin hopi aspekto práktiko pa tuma na konsiderashon. “Si laga e hendenan aki drenta tòg, pa sera nan, esaki ta nifiká ku nan por infektá otronan den e proseso, manera hende ku tin ku transportá nan òf hende den prison. Si un hende yega ku un tèst falsifiká esaki ta nifiká ku e no ta kumpli ku e rekesitonan i simplemente ta mandele bèk”.
Tjin Asjoe a haña aporte di entre otro Clark Abraham ku ta di opinion ku no por djies manda hende bèk sin ku esaki tin konsekuensia pa e persona en kestion.
A hasi petishon na gezaghèber pa studie ku otro alternativa hudisial tin pa por atendé ku hende ku ta purba drenta e isla ku papel di tèst falsifiká mirando seriedat di e echo.